KEKALAHAN PH DI CAMERON HIGHLANDS TANDA BERMULANYA PENOLAKAN RAKYAT
TERHADAP KERAJAAN

 Sebagaimana yang diduga dan barangkali ramai juga yang mengharapkan perkara yang sama, BN akhirnya berjaya mengekalkan kerusi Parlimen Cameron Highlands dengan menewaskan calon PH dan dua lagi calon Bebas

 Bagaimanapun, apa yang mengejutkan berbanding PRU14 lalu di mana BN melalui calon MIC, C Sivaraajh menang hanya dengan majoriti 597, kali ini majoritinya bertambah kepada 3238 undi.

 Calon BN, Ramli Mohd Nor memperolehi 12,038 undi, M Manogaran mewakili PH mendapat 8,800 undi, sementara dua calon Bebas, Sallehuddin Ab Talib dan Wong Seng Yee masing-masing mendapat 314 dan 276 undi.

 Kekalahan PH di Cameron Highlands ini, walaupun kawasan itu memang milik BN sebelumnya, tetapi tetap merupakan tamparan yang memerahkan pipi PH, bukan saja disebabkan peningkatan majoriti kemenangan, tetapi juga kerana gabungan itu adalah kerajaan Pusat ketika ini.

 Tambahan lagi, Tun Mahathir Mohamad sendiri selaku Perdana Menteri yang turun berkempen di Cameron Highlands juga nampaknya gagal sama sekali menghalang kebangkitan suara rakyat itu.

 Ketika jadi pembangkang, PH kalah hanya dengan 597 undi, bagaimana setelah lapan bulan jadi kerajaan Pusat, BN yang jadi pembangkang pula mampu menang dengan majoriti 3238 undi?

 Realitinya, keputusan ini menunjukkan pengundi sudah mula menolak kerajaan PH berikutan terlalu banyak perkara yang tidak beres terhadap rakyat.

 Kegagalan menunaikan banyak janji 100 hari membuatkan rakyat di merata-rata kini mulai hilang kepercayaan terhadap keseluruhan janji 5 tahun yang mahu dilaksanakan oleh PH.

 Lebih daripada itu, karenah menteri-menteri PH yang tidak berwibawa, banyak cakap merapu, lebih suka bercakap perkara remeh seperti kasut hitam, stokin, pengesan asap di tandas untuk menangkap perokok, bangga sendiri dapat muncul di program HardTalk BBC, sedangkan deretan janji, isu kos sara hidup, kenaikan barang, menghapuskan tol masih lagi gagal ditunaikan sehingga ini.

 Keputusan pengundi Cameron Highlands memberi kemenangan besar kepada BN ini adalah suatu “wake up call” kepada kerajaan pimpinan Tun Mahathir Mohamad agar jangan melengah-lengahkan lagi janji terhadap rakyat.

 Lagi lama janji dilengah-lengahkan dan kerajaan gagal ditampilkan lebih baik berbanding era BN dahulu, lagi besar penolakan rakyat akan menjelma selepas ini.

 Selain itu, dengan bersatunya Pas dan UMNO bermakna kerajaan tidak boleh lagi memandang remeh isu-isu hak Melayu dan Bumiputera yang majoriti rakyat rasa ia semakin dipinggirkan sekarang ini.

 Tun Mahathir selepas ini tidak boleh lagi berasa senang hati dengan kejayaan menumbangkan BN dan menyingkirkan Najib Razak semata-mata. Ia adalah episod yang sudah berlalu.

 Rakyat tidak mahu lagi mendengar cerita yang sama tentang Najib seorang kleptokrat, penyamun  dan  penyangak atau Rosmah Mansor yang suka bermewah dan memiliki banyak barang kemas dan beg tangan yang berderet.

 Semua rakyat bukan saja sudah tahu perkara tersebut, malah sudah pun menghukum bekas Perdana Menteri itu. Lagi pula, kes mereka akan dibicarakan di mahkamah tidak lama lagi.

 Oleh yang demikian, terutama dalam kempen pilihanraya, Tun Mahathir tidak perlu lagi bercakap hal yang sama berulang-ulang kali.

 Rakyat lebih mahu tahu dan mendengar apa pengisian terhadap janji manifesto dahulu. Itu lebih penting bagi mereka berbanding mengulang-ulang cerita berkenaan Najib yang rakyat sudah tahu banyak perkara mengenainya.

 Jika kerajaan, khususnya Tun Mahathir gagal mendengar dan memahami suara rakyat ini, tidak mustahil isyarat yang sama dilantunkan sekali lagi di Semenyih pada 2 Mac depan.

 Apa pun, demi kepentingan dan hak rakyat yang berhak mendapat banyak perkara yang lebih baik untuk kehidupan dan masa depan mereka, tahniah diucapkan kepada pengundi Cameron Highlands yang telah menghantar “amaran” pertama kepada PH ini.
(ShahbudinHusin 26/01/2019)

0

0

votes
Article Rating
Kongsikan artikel ini


KENAPA BARU SEKARANG TUN MAHATHIR MAHU BEKERJA SAMPAI MATI?

 “Bintang Kebesaran paling saya minati ialah KSM – Kerja Sampai Mati,” kata Tun Mahathir Mohamad.

 Meskipun berseloroh berkaitan nama bintang kebesaran tersebut, Perdana Menteri seterusnya menambah, selagi ada hayat, selagi itulah beliau akan terus bekerja membetulkan keadaan negara ini.
“Ini negara kita, kita dilahir di sini, dibesar di sini, berkahwin di sini, dapat anak di sini dan anak kita dapat banyak manfaat daripada negara ini.
“Tak sayangkah kita kepada negara ini?” katanya lagi.

 Tun Mahathir pertama kali menjadi Perdana Menteri pada 1981 dan berundur pada 2003 setelah 22 tahun mentadbir negara. Pada 10 Mei 2018 lalu, beliau mengangkat sumpat sebagai Perdana Menteri buat kali kedua setelah Pakatan Harapan berjaya menewaskan BN dalam PRU14.

 Mengapakah tiba-tiba saja Tun Mahathir ingin bekerja sehingga ke akhirnya hayatnya?

 Bukankah beliau selalu menyebut mengenai pesan ibunya yang selalu diamalkannya ialah berhenti makan ketika tengah sedap menikmatinya atau sebelum perut betul-betul terasa kenyang?

 Sebagaimana yang kerap disebutnya sebelum ini, disebabkan berpegang kepada pesan arwah ibunya itulah beliau dapat menjaga kesihatannya dengan baik sepanjang masa.

 Malah kata Tun Mahathir juga, lantaran berpegang kepada pesan arwah ibunya itulah yang turut mendorong beliau meletakkan jawatan secara sukarela sebagai Perdana Menteri pada 2003 dahulu.

 Kenapa pula sekarang ini Tun Mahathir mahu bekerja sehingga ke akhir hayatnya?

 Jika benar ingin bekerja sampai ke mati, kenapa meletakkan jawatan Perdana Menteri pada 2003 dahulu?

 Masih ingatkah beliau kepada pesan arwah ibunya?

 Apakah Tun Mahathir belum sampai ke tahap kenyang atau sedap menikmati jawatan Perdana Menteri buat kali kedua ini dan mahu memegangnya melebihi daripada dua tahun sebagaimana yang dijanjikannya?

 Kerja Sampai Mati – adakah Tun Mahathir benar-benar berseloroh atau beliau sedang cuba menyampaikan maksud lain di sebaliknya?
(ShahbudinHusin 26/01/2019)

0

0

votes
Article Rating
Kongsikan artikel ini


PESANAN DARIPADA BAKAL PENGGANTI TUN MAHATHIR

 KENYATAAN MEDIA

 KEADILAN menerima keputusan Pilihanraya Kecil (PRK) Cameron Highlands, dan mengucapkan tahniah kepada sdr Ramli Mohd Nor yang dipilih menjadi wakil rakyat.

 KEADILAN mengucapkan tahniah kepada Suruhanjaya Pilihanraya (SPR) yang telah mengendalikan PRK Cameron Highlands dengan baik, terutama dari sudut pengurusan aduan awam serta pengumuman keputusan yang awal.

 Saya percaya keputusan ini menjadi peringatan kepada pimpinan KEADILAN dan Pakatan Harapan bahawa kita perlu peka terhadap kegelisahan rakyat berkait ekonomi dan kos sara hidup.

 Kita juga perlu berusaha lebih gigih untuk memenuhi manifesto PRU14 serta menangani sebarang masalah berkait isu kaum dan agama dengan penuh hikmah demi kemaslahatan semua.
Datuk Seri Anwar Ibrahim
 Presiden KEADILAN
 27 Januari 2019.

0

0

votes
Article Rating
Kongsikan artikel ini


SELEPAS CAMERON HIGHLANDS, JIKA PH TIDAK JUGA BERUBAH, PENGUNDI WAJIB
MENGHANTAR ISYARAT KEDUA MELALUI SEMENYIH PULA

 Sejak keputusan PRK Cameron Highlands diumumkan malam semalam, boleh dikata hampir 80 peratus rakyat gembira dengan kemenangan BN menewaskan PH dengan majoriti yang lebih besar berbanding PRU14 lalu.

 Di perbualan umum, sembang-sembang kedai kopi, sembang maya dalam Whatsapp Grup dan luahan hati di media-media sosial, bukan saja pendokong dan penyokong BN yang menzahirkan kegembiraan mereka dengan kemenangan itu, malah penyokong dan pengundi PH juga tidak kurang turut sama gembiranya.

 Bagi mereka, keputusan pilihanraya di Cameron Highlands adalah suatu isyarat yang wajar kepada kerajaan PH untuk segera berubah, lebih peduli soal perut rakyat, jangan lupa janji-janji sendiri dan berhenti daripada retorik menyalahkan kerajaan lama atas ketidakmampuan menunjukkan prestasi yang sepatutnya.

 Jika di awal-awal kemenangan dulu, Tun Mahathir Mohamad, menteri-menteri dan pejuang maya PH bolehlah berdalih dengan berhujah, “baru saja lepas kahwin takkan nak dapat anak dah”, kini menjelang sembilan bulan menguasai Putrajaya sudah tentu hujah tersebut tidak boleh diterima lagi.

 Rakyat mahukan hasilnya, kalau pun anak belum dilahirkan, sekurang-kurangnya tanda mengandung atau muntah-muntah sudah pun kelihatan.

 Menteri-menteri yang hampir semuanya tidak pengalaman, takkan menghampiri tempoh sembilan bulan ini masih tidak mampu belajar apa-apa untuk memperbaiki diri dan menunjukkan prestasi?

 Lupakah segala apa yang dijanji dan dijerit semasa jadi pembangkang dahulu?

 Pegawai-pegawai menteri pula takkan masih tak puas-puas lagi berselfie di sana-sini.

 Perkara yang paling penting harus disedari melalui keputusan PRK Cameron Highlands ini – mungkin ada yang sudah terlupa atau buat-buat lupa – rakyat tetap raja di negara ini.

 Rakyat boleh menumbangkan kerajaan, boleh menaikkan kerajaan dan boleh juga menumbangkannya semula. Jika kerajaan terdahulu dijatuhkan dan menyebabkan ramai diseret ke mahkamah, tidak mustahil kerajaan sekarang jika dijatuhkan juga mengakibatkan ramai nantinya yang akan menghabiskan banyak masa bersama peguam dan turun naik menghadiri perbicaraan.

 Oleh itu, jangan sesekali cuba mengabaikan janji terhadap rakyat. Rakyat tidak peduli siapa jadi menteri, timbalan menteri, pegawai menteri, waima perdana menteri sekali pun.

 Tun Mahathir dan kerajaan dalam hal ini tidak harus berlengah-lengah menunjukkan perubahan. Selepas ini, pada pada 2 Mac depan ada satu lagi pilihanraya kecil di Semenyih yang mana ini adalah ujian yang tidak boleh dipandang ringan oleh PH.

 Selepas kemenangan di Cameron Highlands, BN dengan kerjasama Pas pasti mahu terus melakar kejayaan kedua, apalagi kali ini PH akan diwakili oleh Bersatu dalam pilihanraya kecil itu.

 Di Semenyih akan memperlihatkan Bersatu bertanding buat pertama kali dalam pilihanraya kecil itu dan ia adalah penanda kepada penerimaan atau penolakan rakyat terhadap parti yang dipengerusikan oleh Tun Mahathir itu.

 Berlawan dengan UMNO yang disokong oleh Pas dalam pilihanraya kecil itu nanti akan menentukan sama ada Bersatu benar-benar diterima rakyat dalam konteksnya mengetuai kerajaan PH dan benar atau tidak mampu menjadi pengganti kepada UMNO atau sebaliknya.

 Dengan komposisi pengundi Semenyih meliputi Melayu 67.71%, Cina 16.69%, India 13.73% dan lain-lain 1.86%, ia adalah cabaran besar kepada Bersatu untuk mengekalkan kemenangannya kerana kejayaan dalam PRU14 lalu sudah tidak boleh diharapkan akan berulang dengan mudah lantaran banyak perkara dalam pertimbangan rakyat sudah pun berubah sekarang ini.

 Majoriti 8964 undi bukan lagi laluan selesa buat Bersatu kerana Pas yang dulunya memperolehi 6966 undi telah berjanji untuk mengerahkan tenaga dan memastikan undi yang sama berpindah kepada calon UMNO yang akan mereka sokong dengan sepenuhnya.

 Apa jadi kepada Bersatu dan di mana mahu letak muka sebagai pemegang kerusi Perdana Menteri jika tewas dalam plihanraya pertama di Semenyih nanti?

 Masihkah Bersatu mahu mendabik dada mahu menjadi pengganti kepada UMNO?

 Realitinya, tempoh mulai sekarang hingga 2 Mac depan adalah kritikal untuk PH, khususnya bagi Bersatu dan Tun Mahathir untuk benar-benar menunjukkan keseriusan dalam menangani segala permasalahan rakyat, keinginan menunaikan janji dan membuktikan PH adalah lebih baik berbanding BN.

 Kiranya masih juga tiada perubahan dan tiada apa-apa petanda untuk berubah, rakyat melalui pengundi Semenyih pada 2 Mac nanti sewajarnya menghantar isyarat kedua kepada kerajaan dengan sekali lagi mengharamkan pemberian undi mereka kepada PH.

 Oleh kerana mungkir janji adalah perbuatan haram, maka mengharamkan undi semata-mata untuk menuntut janji manifesto adalah perbuatan yang sebenarnya dihalalkan.
(ShahbudinHusin 27/01/2019)

0

0

votes
Article Rating
Kongsikan artikel ini


LIMA ASAS BAGAIMANA PH BOLEH TERUS KEKAL BERKUASA

 Susulan kekalahan PH di Cameron Highlands baru-baru ini yang jelas menggambarkan rakyat mula tidak berapa gembira terhadap kerajaan sedia ada, banyak pihak bersuara agar tindakan segera diambil untuk menanganinya.

 Dalam sekian banyak suara dan kritikan yang kedengaran itu, yang paling menonjol disuarakan ialah agar kerajaan segera menunaikan janji-janji manifesto dalam PRU14 yang lalu.

 Termasuk yang bersuara ini ialah Anwar Ibrahim, pemimpin yang bakal menjadi Perdana Menteri menggantikan Tun Mahathir Mohamad dengan berkata, “Pakatan Harapan perlu berusaha lebih gigih memenuhi janji manifesto PRU14, peka terhadap kegelisahan rakyat berkaitan ekonomi dan kos sara hidup”.

 Dr. Rais Yatim, Pengerusi Majlis Pimpinan Bersatu Negeri Sembilan pula menggariskan empat cara untuk PH menang PRK Semenyih pada 2 Mac depan – tutup tol, turunkan harga minyak, tunaikan janji kepada peneroka Felda dan adakan stok penimbal untuk beras, tepung, minyak masak dan susu bagi kanak-kanak.

 Rata-rata  nampaknya senada bahawa punca kemerosotan sokongan kepada PH ialah kerana banyak janji gagal ditunaikan, malah sesetengah pemimpinnya memberi alasan yang seolah-olah sengaja diada-adakan.

 Lebih buruk dan memalukan ialah apabila Tun Mahathir sendiri selaku Perdana Menteri dengan tanpa rasa berdosa boleh berkata, buku Harapan yang mengandungi janji-janji itu bukanlah kitab suci yang wajib ditunaikan serta dirangka dengan kepercayaan PH tidak akan menang pilihanraya.

 Ehhh….dulu sebelum pilihanraya kenapa tidak berani bercakap begitu?

 Kini, dengan kekalahan PH di Cameron Highlands, malah tidak mustahil akan kalah juga di Semenyih, tuntutan terhadap perlaksanaan janji-janji itu semakin kuat bergema di mana-mana.

 Realitinya, janji adalah wajib ditunaikan dan dalam Islam sendiri menyebut mereka yang memungkiri janji adalah munafik hukumnya.

 Selain bersetuju dengan Dr. Rais agar janji berkaitan tol, harga minyak, hutang Felda segera dilaksanakan dan diwujudkan stok penimbal bagi bagi mengawal barang keperluan rakyat, sebenarnya terdapat beberapa lagi perkara yang boleh dilaksanakan oleh kerajaan, bukan saja untuk menang di Semenyih, tapi juga untuk memastikan PH terus kekal berkuasa.

 Berkaitan penghapusan tol, kerajaan tiada alasan lagi untuk menangguh-nangguhkanya kerana itu disebut dengan jelas dalam manifesto dan oleh kebanyakan pemimpin PH ketika berkempen dahulu, malah ia juga mendorong rakyat untuk berubah kerana dengan tiada tol, banyak kos kehidupan akan berkurang dengan sendirinya.

 Lim Guan Eng misalnya dengan jelas menyalahkan berterusannya kutipan tol yang membebankan rakyat adalah disebabkan kerajaan BN yang menyambung kontrak konsesi, sambil berkata jika PH berkuasa mereka akan segera membatalkannya.

 Bukankah sekarang kuasa sudah dalam genggaman, mahu tunggu apa lagi?

 Tentang hutang Felda yang dijanji mahu dihapuskan, ia juga terkandung dalam janji 100 hari PH, malangnya setelah hampir sembilan bulan berkuasa, masih juga tiada apa-apa bayangnya lagi.

 Dalam konteks Felda, harus diingat daripada 54 kawasan Parlimen yang ada tanah rancangan Felda, 19 daripadanya dapat ditawan oleh PH pada PRU14 lalu adalah berikutan janji menghapuskan hutang yang dihamburkan itu.

 Tun Mahathir dalam hal ini patut malu kerana gagal menunaikan janji itu sehingga sekarang kerana berbanding Bersatu yang hanya menang 13 kerusi Parlimen dalam PRU14 lalu, peneroka Felda  sebaliknya telah menyumbang 19 kerusi Parlimen kepada PH.

 Selain memansukan kutipan tol dan menghapuskan hutang peneroka, satu lagi janji manifesto yang mesti ditunaikan segera oleh PH ialah berkaitan PTPTN yang mana telah dijanjikan hutang hanya perlu dibayar jika pendapatan peminjam melebihi RM4000 sebulan.

 Mesti disedari bahawa anak-anak muda mengundi PH untuk menumbangkan BN ialah kerana adanya atau terpengaruh dengan janji tersebut.

 Tanpa janji itu, tidak mungkin anak-anak muda berduyun-duyun mengundi PH dan untuk mengekalkan sokongan mereka, tiada pilihan dan tanpa banyak alasan lagi bahawa janji itu mesti dilaksanakan segera.

 Faktor seterusnya ialah Tun Mahathir mesti juga mengawal dan menasihati menteri-menteri daripada bercakap merapu atau mengeluarkan kenyataan yang boleh menyakiti hati rakyat.

 Antara perkara yang menyebabkan rakyat sakit hati sekarang ialah adanya menteri yang mengumumkan kemungkinan kenaikan tarif api dan air, terlalu bertegas terhadap perokok sehingga tidak cukup dengan jarak 3 meter yang dikuatkuasakan, kini mahu diletakkan pula pengsan asap di tandas-tandas.

 Hey…kenapa suka sangat bercakap isu yang membuli rakyat, tetapi tidak bertegas dengan janji manifesto?

 Rakyat bagaimanapun mungkin tidak sakit hati sangat jika cakap-cakap begitu diluahkan setelah sebahagian besar janji pilihanraya sudah pun ditunaikan.

 Ini tidak, janji tidak juga ditunaikan tapi lebih sibuk nak naikkan itu dan ini dan menguatkuasakan larangan yang bukan-bukan terhadap rakyat.

 Satu lagi perkara yang menimbulkan rasa tidak senang rakyat terhadap PH dan kepimpinan Tun Mahathir, khususnya generasi muda ialah wujudnya kembali pengaruh serta peranan Tun Daim Zainuddin dalam pentadbiran kerajaan.

 Tun Daim dikatakan masih berperanan penting, bukan saja kerana hubungan peribadi beliau dengan Perdana Menteri dan kedudukannya sebagai Pengerusi Majlis Penasihat kepada kerajaan yang dipimpin oleh Tun Mahathir (anggota majlis penasihat ini hanya tinggal Tun Daim seorang saja lagi), tetapi juga berikutan Penasihat Khas Ekonomi Perdana Menteri sendiri iaitu Dr. Mohamad Khalid adalah adik iparnya juga.
Sebelumnya Dr. Mohamad Khalid adalah Ketua Sekretariat Majlis Penasihat Kerajaan yang dipengerusikan oleh Tun Daim.

 Diperkatakan juga beberapa pengerusi GLC seperti Felda, Tabung Haji dan Amanah Raya adalah turut terdiri daripada mereka yang digelar “budak-budak Daim” belaka.

 Terdapat juga rungutan daripada dalam Bersatu sendiri yang mendakwa nama mereka dipotong daripada menerajui beberapa agensi kerajaan kerana tidak dipersetujui oleh Tun Daim, meskipun sudah dipilih oleh menteri yang berkaitan.

 Dengan kata mudah, jika PH dan Tun Mahathir dapat melakukan 5 perkara ini – memansuhkan tol, menghapuskan hutang peneroka Felda, menetapkan hutang PTPTN hanya wajib dibayar jika peminjam bergaji RM4000 sebagaimana yang dijanjikan dalam Buku Harapan, ditambah dengan menteri-menteri tidak lagi mengeluarkan kenyataan yang menyakiti hati rakyat dan membebaskan kerajaan daripada pengaruh Tun Daim – bukan saja Semenyih mudah dimenangi, bahkan BN pun takkan mampu untuk bangkit kembali.

 Apa pilihan PH sekarang?

 Mahu menunaikan janji yang pernah diikrarkan serta segera memperbaiki diri atau mungkin kalah di Semenyih dan seterusnya berisiko jadi pembangkang semula dalam pilihanraya yang akan datang nanti?
(ShahbudinHusin 28/01/2019)

0

0

votes
Article Rating
Kongsikan artikel ini


RAMAINYA MAHU PH KALAH DI SEMENYIH…..

 Walaupun PRK Semenyih akan berlangsung agak lama lagi, tetapi bahangnya sudah pun mula terasa sekarang ini.

 Di mana-mana ketika ini semakin ramai yang bercakap mengenai pilihanraya kecil itu yang hanya akan berlangsung pada 2 Mac depan.

 Apa yang menariknya, rata-rata yang mengulas atau bercakap mengenai pilihanraya kecil itu lebih mengharapkan PH kalah berbanding mencapai kemenangan.

 Tidak saja mereka yang pro UMNO dan BN yang mengharapkan demikian, malah ramai daripada kalangan penyokong dan pengundi PH juga benar-benar berharap calon daripada Bersatu akan kecundang dalam pilihanraya itu nanti.

 Tidak terkecuali yang turut berharap PH akan kalah ialah mereka yang  aktif dan memegang jawatan dalam Bersatu di peringkat bahagian-bahagian.

 Kata mereka, hanya dengan kalahnya Bersatu di Semenyih saja diharapkan dapat menyedarkan pimpinan PH, termasuk Tun Mahathir Mohamad sendirinagar lebih prihatin dengan rakyat serta mengawal menteri-menterinya daripada bersikap sombong dan merapu.

 Tambah mereka lagi, mungkin ada pimpinan sudah sedar diri berikutan kekalahan di Cameron Highlands baru-baru ini, namun melihat reaksi kebanyakan pemimpin-pemimpin PH yang mengulas mengenai kekalahan itu jelas mereka belum lagi terngadah walaupun dahi sudah tergantuk di palang pintu.

 Dengan yang demikian, kekalahan di Semenyih adalah perlu dan wajib untuk menyedarkan semua yang sudah lupa diri itu.

 Terdapat juga kalangan mereka yang aktif dalam Bersatu bersikap lebih lantang lagi dengan mengatakan, jika sebelum ini mereka bertungkus-lumus menumbangkan Najib Razak, UMNO dan BN, apa salahnya kalau dalam PRU15 nanti mereka bermati-matian menumbangkan PH pula.

 Sudah ada di kalangan mereka yang berkira-kira mahu merancakkan serangan di media sosial kepada PH dengan menubuhkan Grup Whatapp atau akaun baru di Facebook bagi tujuan itu.

 Kata mereka lagi, mereka tidak rugi apa-apa dengan pertukaran kerajaan biar sekerap mana sekali pun, tetapi agak malu dengan PH yang sebelum pilihanraya dulu telah berjanji berdegar-degar, tetapi gagal melaksanakannya setelah mencapai kemenangan.

 Yang lebih kami benci, tambah mereka, beberapa dasar atau peraturan baru yang mahu diperkenalkan oleh menteri-menteri PH lebih membawa kesusahan dan menambahkan belanja rakyat, sedangkan janji pokok dalam Buku Harapan tidak juga ditunaikan.

 Dalam PRU14 lalu, DUN Semenyih dimenangi oleh PH melalui calon daripada Bersatu, Allahyarham Bakhtiar Mohd Nor yang menang dengan majoriti 8,964 undi.

 Beliau mendapat 23,428 undi mengalahkan calon BN, Johan Abd Aziz yang memperolehi 14,464 undi, calon Pas, Mad Shamour Kassim (6,966 undi) dan calon PSM, S Arutchelvam (1,293 undi)

 Bagaimanapun bekalan majoriti 8,964 itu dikira belum selamat lagi kerana dalam PRK 2 Mac nanti, Pas sudah pun mengumumkan tidak akan meletakkan calonnya dan akan memberi sokongan penuh kepada BN.

 Adalah dijangkakan PSM juga tidak akan meletakkan calonnya kali dan ini memungkinkan berlaku pertandingan dua penjuru antara PH dengan BN saja dalam pilihanraya tersebut.

 Gabungan kerjasama BN dan Pas diramal akan memberi saingan sengit sebagaimana yang telah terbukti di Cameron Highlands yang lalu.

 Beserta dengan semakin ramai yang mahukan PH kalah di Semenyih nanti, termasuk daripada kalangan Bersatu sendiri, tidak mustahilkah harapan kepada kekalahan itu akan menjadi kenyataan?
(ShahbudinHusin 28/01/2019)

0

0

votes
Article Rating
Kongsikan artikel ini


MEMENJARAKAN NAJIB SEMATA-MATA TIDAK MENJAMIN RAKYAT GEMBIRA

 Dalam tulisannya yang seperti biasa adalah atas kapasiti peribadi sebagai blogger dan bukan sebagai Pegawai Media dan Komunikasi kepada Perdana Menteri, A Kadir Jasin berkata, rakyat akan lebih gembira terhadap kerajaan selepas berakhirnya PRU14 jika Najib Razak dipenjarakan secepat mungkin.

 Menurut beliau, ramai yang menjangkakan bekas Perdana Menteri itu dapat dimasukkan ke penjara dengan lebih awal lagi.

 Sebaliknya, tambah beliau, mereka kecewa kerana Najib seolah-olah bebas berkelakuan seperti masih lagi sebagai Perdana Menteri.

 Betulkah begitu?

 Sebenarnya prestasi kerajaan yang begitu merosot sekarang, boleh dikata terlalu nipis kaitannya dengan sama ada Najib dipenjarakan atau sebaliknya.

 Ini kerana rakyat sudah pun bersatu menyingkirkannya melalui peti-peti undi pada 9 Mei lalu.

 Walaupun janji menangkap dan menyumbat Najib ke dalam penjara itu didendangkan dengan hebat ketika kempen pilihanraya diadakan, ia hanyalah penting untuk memastikan undi mereka benar-benar terlonggok kepada PH dan usaha menumbangkan BN menjadi kenyataan.

 Setelah tugas itu selesai, kebencian kepada Najib dengan sendirinya sudah pun berakhir. Tidak pernah kita melihat Najib dicemuh, dilontar dengan kertas atau kata-kata kesat di tempat awam selepas beliau tidak lagi bergelar Perdana Menteri.

 Apa-apa tugas seterusnya berkaitan Najib adalah terserah kepada agensi-agensi penguatkuasa, termasuk Jabatan Peguam Negara.

 Dengan terbentuknya kerajaan baru PH, berbanding memenjarakan Najib, harapan rakyat sebetulnya jauh lebih tinggi agar janji-janji manifesto segera dipenuhi terutamanya berkaitan PTPTN, hutang peneroka, pemansuhan tol, memastikan harga barang turun setelah tiada GST, menstabilkan kos sara hidup dan lain-lain seumpamanya berbanding pemenjaraannya.

 Pendeknya, melalui pembentukan kerajaan baru ini, yang jauh lebih diharap-harapkan oleh rakyat ialah kepedulian kerajaan terhadap kebajikan dan perut mereka.

 Inilah yang menyebabkan asas mengapa merosotnya sokongan rakyat kepada PH sehingga Anwar Ibrahim dan Dr. Rais Yatim pun bersuara mengenainya di mana kemudiannya Tun Mahathir sendiri juga mahu soal kos sara hidup rakyat ini diberi perhatian yang utama.

 Dalam konteks janji manifesto, melaksanakan tiga perkara tersebut – tol, hutang peneroka Felda dan PTPTN – selain merupakan ikrar yang tidak boleh dimunafikkan oleh kerajaan, melaksanakannya juga bererti adanya kepedulian pemimpin kepada soal perut, kebajikan dan kos sara hidup rakyat.

 Kalau pun Najib dipenjarakan secepat mungkin, apakah ia bermakna perut dan kebajikan rakyat sudah terjaga?

 Dalam hal ini, Najib mungkin ada kesalahan tertentu yang memungkinkan beliau perlu dibawa ke mahkamah, dibicara dan kemudian dihukum penjara, namun semua tindakan itu hanya memberi impak yang terlalu sedikit kepada tahap kepuasan rakyat terhadap kerajaan PH.

 Sekali lagi, keutamaan rakyat sebenar ialah kebajikan dan perut mereka, apa lagi sesuatu yang sudah dijanjikan dan rakyat pula sudah mendahuluinya dengan memberikan undi, bukannya sama ada Najib dipenjarakan atau masih mampu berlagak seolah-olah masih lagi Perdana Menteri.

 Lihat saja bagaimana Anwar yang pernah dipenjarakan oleh Tun Mahathir sendiri pada 1998 dahulu, apakah sehingga tumbangnya BN pada 2018, rakyat menjadi puas hati kepada kerajaan?

 Jika rakyat berpuas hati dengan pemenjaraan Anwar, mengapakah akhirnya Tun Mahathir sendiri yang terpaksa pergi ke mahkamah untuk bertemu dengan bekas Timbalan Perdana Menteri itu bagi tujuan berbaik-baik serta berdamai sebelum mampu menumbangkan BN?

 Bukankah Anwar yang dipenjarakan sepatutnya sudah menyebabkan gabungan pembangkang jadi berkecai kerana rakyat autumatik akan berpuas hati kepada kerajaan?
(ShahbudinHusin 29/01/2019)

0

0

votes
Article Rating
Kongsikan artikel ini


SEJAK BILA JIWA REFORMASI AZMIN SUDAH DIRESAPI BUDAYA BODEK?

 Dua hari lalu, ketika sudah agak lewat malam, Azmin Ali menulis dua hantaran di laman Twitternya seperti berikut:
“PM @chedetofficial berikrar akan berkhidmat hingga ke akhir hayat demi umat dan negara. Alhamdulillah teruskan khidmatmu Tun”.

“Terima kasih rakyat Malaysia kerana meyakinkan saya bahawa Tun @chedetofficial adalah the best choice untuk memimpin negara”.

 Tulisan Timbalan Presiden PKR dan Menteri Hal Ehwal Ekonomi itu barangkali adalah sebagai respon terhadap kenyataan Tun Mahathir Mohamad sebelumnya yang mengidamkan pingat KSM atau “Kerja Sampai Mati” dalam hidupnya.

 Meski ternampak biasa, beberapa persoalan timbul daripada hantaran yang dibuat oleh  Azmin melalui laman Twitternya itu.

 Yang paling menimbulkan persoalan ialah kenapa Azmin begitu mengharapkan Tun Mahathir meneruskan khidmatnya sehingga ke akhir hayat sedangkan sudah ada perjanjian bahawa penyerahan kuasa kepada Anwar Ibrahim hendaklah dilakukan dalam tempoh dua kemudiannya?

 Apakah Azmin tidak mahu berlaku penyerahan kuasa daripada Tun Mahathir kepada Anwar dalam tempoh dua tahun sebagaimana yang telah dipersetujui itu?

 Apakah sebenarnya yang Azmin harapkan jika Tun Mahathir mampu meneruskan khidmatnya sehingga ke akhir hayat?

 Mungkinkah jika Tun Mahathir terus berkhidmat sehingga ke akhir hayatnya, jawatan Perdana Menteri itu tidak singgah ke ribaan Anwar?

 Bagaimana jika hayat Tun Mahathir berakhir dalam tempoh dua tahun ini?
Kemudian, tulisan Azmin itu turut mengundang reaksi Setiausaha Agung PKR, Saifuddin Nasution Ismail yang menyatakan isu Anwar sebagai pengganti Tun Mahathir adalah sesuatu yang sudah jelas dan terang.
“Dalam Majlis Pimpinan PH kita tahu secara terbuka mengenainya,” ujar beliau.

 Tetapi, tidak kurang menimbulkan kehairanan ialah tulisan Azmin memuji Tun Mahathir itu tidak ubah seperti gaya bodekan dan ampuan yang biasa dilakukan oleh pemimpin-pemimpin UMNO sebelum ini.

 Sejak bila Azmin sudah pandai membodek dan mengampu Perdana Menteri sedemikian rupa?
Sebagai menteri yang sepatutnya beliau menumpukan usaha dan pemikirannya ke arah memberi khidmat lebih baik kepada rakyat, untuk apa sebenarnya Azmin membodek serta mengampu Perdana Menteri pada malam-malam buta begitu melalui laman Twitternya itu?

 Bukankah beliau telah terdidik dengan jiwa reformasi sejak tahun 1998 lagi?

 Sejak bila jiwa reformasi beliau diresapi dengan budaya ampu dan bodek seperti itu?

 Mungkinkah sekarang ini Azmin juga sudah mula cium tangan Tun Mahathir sepertimana Azeez Rahim  mencium tangan Najib Razak dahulu?
(ShahbudinHusin 29/01/2019)

0

0

votes
Article Rating
Kongsikan artikel ini


JIKA RASA2 TAK MAMPU TUNAIKAN JANJI, BAIKLAH MINTA MAAF DAN LETAK
JAWATAN DENGAN SEGERA!!

 Di mana-mana ketika ini, semakin ramai yang bersuara menuntut agar kerajaan PH segera menunaikan janji-janji utama yang dibentangkan kepada rakyat sebelum PRU14 lalu.

 Bukan saja mereka yang merupakan penyokong BN dan rakyat biasa yang mula menuntut perkara tersebut, malah ketika ini kalangan daripada dalam PH sendiri sudah tidak segan-segan bersuara mengenainya.

 Anwar Ibrahim dan Dr. Rais Yatim adalah antara yang agak ke depan mahukan kerajaan menunaikan janji-janji manifesto itu, terutama untuk memungkinkan nasib malang di Semenyih dapat dielakkan sepertimana di Cameron Highlands.

 Blog ini juga sudah beberapa kali memuatkan tulisan betapa perlunya manifesto PRU14 segera diusaha untuk ditunaikan sebelum kesan penolakan rakyat kian membesar yang akhirnya menyebabkan PH kecundang dalam PRU15 akan datang.

 Realitinya, apakah kerajaan PH ini benar-benar serius mahu menunaikan janji mereka?

 Benarkah kekangan kewangan kerajaan benar-benar merupakan halangan yang tidak dapat dielakkan untuk menunaikan semua janji manifesto itu?

 Sebagai kerajaan yang berjaya menumbangkan BN buat pertama kali sejak merdeka dan sebahagian kejayaan itu adalah atas janji-janji bulan madu yang dihamburkan kepada rakyat, Tun Mahathir Mohamad dan PH tidak boleh semudahnya lepas tangan atau berlengah-lengah dalam perlaksanaannya.

 Rakyat lebih menilai kejayaan kerajaan jika mampu menunaikan banyak janji kepada tersebut berbanding keghairahan Tun Mahathir mahu menjulang namanya kembali di pentas antarabangsa atau kerapnya beliau melawat luar negara.

 Bukan tidak penting melakukan lawatan ke luar negara atau menjalin hubungan dengan negara luar, tetapi glamour di pentas antarabangsa tidak akan menyebabkan perut rakyat terisi dengan sendirinya.

 Pokoknya, utamakan kepentingan rakyat sendiri terlebih dahulu sebelum memikirkan hal-hal yang lain.

 Jika pun beban kewangan merupakan halangan yang terlalu besar, apakah salah jika kerajaan meminjam lagi demi untuk memberi kesejahteraan dan kebahagiaan kepada rakyat sendiri?

 Bukankah suatu ketika dahulu Tun Mahathir sendiri pernah menyebut di pentas Perhimpunan Agung UMNO tentang perlunya kerajaan meminjam daripada negara luar yang sedia memberi faedah rendah asalkan negara terus membangun dan kepentingan rakyat sentiasa terjaga?

 Lagi pun, kata Tun Mahathir lagi pada waktu itu, jika meminjam pun bukan beliau yang akan membayarnya!!

 Isunya, di ketika desakan kian kuat menuntut kerajaan menunai janji manifestonya ketika ini – terutama berkaitan tol, hutang peneroka dan PTPTN, selain beberapa yang lain yang memerlukan komitmen kewangan – kenapa kerajaan tidak sedia untuk meminjam sekali lagi?

 Sebaliknya, jika mahu menunggu kedudukan kewangan selesa dan tidak meminjam baru mahu menunaikan janji-janji manifesto itu, sampai bila rakyat harus bersabar?

 Apakah setelah ditolak rakyat di peti undi dalam PRU15 nanti maka barulah PH mahu bangun kembali dengan janji-janji barunya?

 Dalam hal ini, PH harus sedar peluang kemenangan mereka dalam PRU14 adalah peluang sekali seumur hidup saja.

 Kiranya dalam pilihanraya umum akan datang PH kecundang dan ditolak rakyat, percayalah ia tidak akan mampu untuk bangkit kembali.

 Gagal menunaikan janji akan membuatkan PH tidak lagi dipercayai sampai bila-bila. Malah dengan hilangnya kuasa PH itu nanti, Bersatu terutamanya akan turut masuk kubur sekali.

 Sebab itu, janji manifesto penting sekali untuk tidak dimungkiri.

 Menjelang sembilan bulan berkuasa dan didapati masih banyak janji 100 hari gagal ditunaikan, apa lagi janji dalam lima tahun tempohnya, PH mulai sekarang perlu berfikir secara serius dan jika boleh sebulan sekali mesti mengadakan mesyuarat berkenaan bagaimana untuk melaksanakannya.

 Boleh?

 Jika rasa-rasa menunaikan janji itu terlalu berat dan tidak mampu untuk ditanggung lagi, lebih baiklah PH, termasuk Tun Mahathir dan menteri-menteri kabinet sedia ada agar meminta maaf secara terbuka kepada rakyat dan kemudian meletakkan jawatan dengan segera.

 Jangan terus bermuka-muka dan membuatkan rakyat kian terseksa.

 Apa kata untuk seterusnya kita cuba pula PM8 menunaikan janji-janji yang tergendala itu?
(ShahbudinHusin 30/01/2019)

0

0

votes
Article Rating
Kongsikan artikel ini


KAUKUS PARLIMEN ANGKAT KEDUDUKAN RAKYAT MISKIN DESA DAN BANDAR

Kaukus Reformasi dan Tadbir Urus diwujudkan adalah bertujuan untuk mengkaji dan meneliti segala undang-undang, peraturan, cadangan, usul, petisyen, lampiran atau dokumen-dokumen lain yang berkaitan dengan langkah-langkah dan matlamat untuk menaiktaraf dan memperbaiki institusi Parlimen sebagai mekanisme semak imbang yang efektif.

 Dalam pada itu, Kaukus ini yang dipengerusikan oleh saya turut melibatkan Ahli-Ahli Parlimen dari kedua-dua pihak. Dari pihak Kerajaan, Ahli Parlimen Sepang Mohamed Hanipa Maidin, Ahli Parlimen Jeli Datuk Seri Mustapa Mohamed, Ahli Parlimen Sungai Petani Datuk Johari Abdul, Ahli Parlimen Segamat Datuk Seri Dr Santhara Kumar Ramanaidu, Ahli Parlimen Petaling Jaya Maria Chin Abdullah dan Ahli Parlimen Kalabakan Ma’mun Sulaiman.

 Dari pihak Pembangkang pula adalah Ahli Parlimen Pengerang Datuk Seri Azalina Othman Said, Ahli Parlimen Padang Rengas Datuk Seri Nazri Aziz, Ahli Parlimen Santubong Datuk Seri Wan Junaidi Tuanku Jaafar dan Ahli Parlimen Kubang Kerian Datuk Tuan Ibrahim Tuan Man.

 Kaukus ini akan menyelia perjalanan urusan pentadbiran Kerajaan di setiap peringkat bagi memastikan keberkesanan ekonomi dan perjalanan pentadbiran Kerajaan.

 Dalam hal ini, Kaukus ini boleh mengemukakan permintaan kepada pihak Kerajaan untuk memperkukuhkan tadbirurus dalam Kerajaan yang berkaitan skop kajian Kaukus ini bagi penelitian dan pembaharuan.

 Mesyuarat Kaukus semalam (29 Januari 2019) telah membincangkan hala tuju Kaukus dan turut membuat beberapa syor dan cadangan, antaranya seperti berikut:

 1. Untuk memastikan Kaukus ini dapat berfungsi dengan lebih efektif, maka usaha akan diambil untuk menjadikan Kaukus ini sebagai Jawatankuasa Pilihan Bersama Bagi Dewan Rakyat dan Dewan Negara di bawah Peraturan 87, Peraturan-Peraturan Majlis Mesyuarat Dewan Rakyat. Perkara ini akan dibincangkan dengan Tuan Yang di-Pertuan Dewan Rakyat dan Tuan Yang di-Pertuan Dewan Negara mengenai perlaksanaan Jawatankuasa bersama ini berserta dengan terma-terma rujukannya;

 2. Laporan Tahunan SUHAKAM akan dibahaskan di Dewan Rakyat dan Dewan Negara agar Ahli-Ahli Parlimen dapat memberikan pandangan dan cadangan dalam mengatasi serta memperbaiki keadaan hak asasi manusia di Malaysia;

 3. Semua rang undang-undang yang dibentangkan ke Parlimen oleh Kerajaan perlu melalui saringan Jawatankuasa-Jawatankuasa Pilihan Khas Dewan Rakyat atau Kaukus ini;

 4. Cadangan agar YAA Ketua Hakim Negara mengetuai panel bebas mengenai reformasi institusi perundangan negara;

 5. Kaukus menyokong gesaan YAB Perdana Menteri untuk memastikan Pelan Antirasuah Nasional 2019-2023 dilaksana dan diterjemah secara berkesan, terutama dalam kalangan pemimpin politik dan penjawat awam dalam pentadbiran Kerajaan sekarang; dan

 6. Tumpuan mesyuarat kaukus berikut akan menjurus kepada penilaian keberkesanan tindakan Kerajaan dalam mengangkat kedudukan rakyat miskin desa dan bandar.

 ANWAR IBRAHIM
 Pengerusi,
 Kaukus Reformasi dan Tadbirurus Parlimen
 Ahli Parlimen Port Dickson
 30 Januari 2019.

0

0

votes
Article Rating
Kongsikan artikel ini


PEGUAM NEGARA CETUS KRISIS PERLEMBAGAAN TERBARU?

 1.  Pada 24.01.2019, KOSMO! ONLINE bertajuk “Tubuh tribunal siasat tuduhan serius membabit ahli SPR” telah melaporkan :

 “Satu tribunal ditubuhkan bagi menyiasat tuduhan serius membabitkan enam Ahli Suruhanjaya Pilihan Raya (SPR) berhubung peranan mereka dalam persiapan dan pelaksanaan Pilihan Raya Umum Ke-14 (PRU-14) ketika sebelum dan hari pengundian pada 9 Mei 2018.”,

 “Peguam Negara, Tommy Thomas berkata, tribunal itu dianggotai lima hakim bersara yang pernah memegang jawatan sebagai hakim Mahkamah Persekutuan dan mereka dilantik oleh Yang di-Pertuan Agong menurut Perkara 114(3), 125(3) dan 125(4) Perlembagaan Persekutuan.”,

 “Katanya, mereka terdiri daripada Tan Sri Amar Steve Shim Lip Kiong selaku Pengerusi dan dianggotai oleh Tan Sri Zaleha Zahari, Tan Sri Suriyadi Halim Omar, Tan Sri Jeffrey Tan Kok Wha dan Datuk Dr. Prasad Sandosham Abraham.”, dan

 “Tribunal akan bersidang di Mahkamah Klang pada pukul 10 pagi, 28 Januari ini untuk menimbang teliti hal perkara berhubung mandat daripada Yang di-Pertuan Agong berkenaan dengan enam anggota SPR iaitu bekas Timbalan Pengerusi SPR; Tan Sri Othman Mahmood, Datuk Md. Yusop Mansor, Datuk Abdul Aziz Khalidin, Datuk Sulaiman Narawi, Datuk K. Bala Singam dan Datuk Leo Chong Cheong.”

 (Link Laporan : http://www.kosmo.com.my/terkini/tubuh-tribunal-siasat-tuduhan-serius-membabit-ahli-spr-1.828689)

 2. Namun, pada hari pertama persidangan TRIBUNAL berkenaan pada 28.01.2019, Rakyat Malaysia telah dikejutkan dengan Laporan MALAYSIAKINI bertajuk ” ‘Tribunal siasat dakwaan salah laku enam ahli SPR hanya akademik’ ” yang melaporkan :

 “Tribunal khas untuk menyingkirkan enam bekas anggota Suruhanjaya Pilihan Raya (SPR) menjadi keliru selepas seorang peguam yang dilantik oleh Jabatan Peguam Negara berkata tindakan itu adalah perkara akademik memandangkan semua mereka telah meletak jawatan.”,

 “Pada hari pertama pendengaran itu, peguam M Puravelan yang mewakili Badan Peguam Malaysia memberitahu panel lima anggota berkenaan bahawa tujuan ditubuhkan tribunal itu telah diambilalih oleh perletakan jawatan enam anggota SPR itu yang berkuat kuasa pada 1 Januari lalu.”, dan

 ” “Dari segi perkembangan, sebagai pegawai di mahkamah ini, kita bertanggungjawab untuk memberitahu bahawa, itulah kedudukan perundangan Undang-undang Malaysia dan Undang-undang Am,” katanya pada permulaan tribunal itu, yang bersidang hari ini.”

 (Link Laporan : https://www.malaysiakini.com/news/462039)

 3. Apa yang lebih mengejutkan lagi adalah Kenyataan Peguam Negara TOMMY THOMAS seperti dalam Laporan MALAYSIAKINI 30.01.2019 bertajuk “AG jelaskan mengapa tribunal bukan sekadar akademik” yang melaporkan :

 “Peguam Negara, Tommy Thomas hari ini tampil mempertahankan isu penubuhan tribunal bagi menyiasat enam bekas anggota Suruhanjaya Pilihan Raya (SPR) yang menurut sesetengah pihak hanya bersifat akademik.”,

 “Ini termasuk kenyataan oleh pengerusi tribunal itu sendiri, Steve Shim Lip Kiong yang mempersoalkan penubuhan itu memandangkan semua enam anggota SPR berkenaan telah meletak jawatan pada 1 Januari lalu.”,

 “Menerusi satu kenyataan media, Thomas menjelaskan semua mereka tidak kebal daripada penelitian dan siasatan tribunal semata-mata kerana mereka telah meletakkan jawatan.”,

 “Pertuduhan-pertuduhan (salah laku) ini amat serius, dan sekiranya dibuktikan, akan menunjukkan kesalahan diri anggota-anggota SPR dalam cara pengelolaan PRU-14.”,

 “Tempoh yang relevan yang ditugaskan untuk siasatan Tribunal ialah pada hari mengundi (9 Mei 2018)”,.

 “Anggota-anggota ini masih memegang jawatan dalam SPR pada masa tersebut, dan tindakan mereka pada masa itulah yang disiasat,” katanya sambil menjelaskan  tribunal itu mempunyai dua mandat yang berasingan”, dan

 “Tommy berkata jika tribunal berpuas hati sebegitu, maka mereka perlu membuat syor kepada Yang di-Pertuan Agong tentang tindakan yang boleh diambil, termasuk memecat anggota SPR berkenaan.”

 (Laporan lengkap MALAYSIAKINI 30.01.2019 di Ruang Bawah)

 4. Malangnya, rentetan peristiwa dan latarbelakang penubuhan dan prosiding TRIBUNAL itu, seperti yang dirumuskan di Perenggan 1 hingga 3 di atas, telah pada dasarnya menimbulkan satu lagi KRISIS KEPERLEMBAGAAN yang sepatutnya menjadi tanggungjawab kesemua pihak untuk dielakkan dan dihindarkan dalam era “MALAYSIA BARU ” ini. Namun, apa yang lebih mengejutkan adalah ianya telah diakibatkan dan tercetus dari Pejabat Peguam Negara TOMMY THOMAS sendiri, sedangkan antara tanggungjawab utamanya adalah sebagai PENASIHAT UNDANG-UNDANG Kerajaan !!

 5. Persoalan PERLEMBAGAAN terpenting ?? !! :

 ” Adakah PERLEMBAGAAN PERSEKUTUAN, membenarkan penubuhan TRIBUNAL di bawah PERKARA 114(3) yang perlu dibaca bersesama PERKARA 125(3), terhadap anggota Suruhanya Pilihan Raya (SPR) setelah mereka sudahpun MELETAK JAWATAN dan peletakan jawatan DITERIMA ataupun TIDAK DIBANTAH pada atau sebelum tarikh efektifnya, iaitu 01.01.2019 ?? !! ”

 6. Pembacaan satu (1) frasa yang menjadi kata kunci kepada Persoalan di atas adalah perkataan ” If the Prime Minister, … represents to the Yang di-Pertuan Agong that a judge of the Federal Court (digantikan dengan ‘a member of the Election Commission’ menurut Perkara 114(3)) OUGHT TO BE REMOVED … “, yang wujud di PEKARA 125(3) PERLEMBAGAAN PERSEKUTUAN, yang dengan jelas memberi JAWABAN bahawa seseorang anggota SURUHANJAYA PILIHAN RAYA (SPR) yang ingin dilucutkan jawatan semestinyalah masih dalam jawatan pada masa penubuhan TRIBUNAL berkenaan !!

 7. Walhal, bukankah peguam yang dilantik oleh TOMMY THOMAS untuk mewakili Pejabat Peguam Negara, iaitu  M Puravelan sendiri telah mengakui di hadapan TRIBUNAL berkenaan pada hari pertama prosiding bahawa tugasan TRIBUNAL itu sudah menjadi isu akademik sahaja, disebabkan peletakan jawatan kesemua anggota SURUHANJAYA PILIHAN RAYA (SPR) itu telahpun berkuatkuasa pada 01.01.2019, iaitu sebelum penubuhan rasmi TRIBUNAL itu ??!!

 8. Bagaimanakah Peguam lantikan TOMMY THOMAS sendiri mempunyai pendapat yang bercanggah dengan pendapat TOMMY THOMAS akan kerelevenan TRIBUNAL ini untuk diteruskan ??!! Percanggahan yang memalukan seperti ini yang melibatkan isu berkaitan PERLEMBAGAAN, TIDAK BOLEH dibenarkan berlaku sama sekali !!

 9. Secara alternatif, sekiranyalah  Peguam Negara TOMMY THOMAS sememangnya telah berhasrat untuk adakan TRIBUNAL berkaitan alegasi salahlaku yang ditampilkan terhadap kesemua anggota SURUHANJAYA PILIHAN RAYA (SPR) berkenaan, maka kenapakah Peguam Negara TOMMY THOMAS tidak menasihati Kerajaan (Perdana Menteri) untuk menasihati KeBawah Duli Yang Maha Mulia YDPA supaya surat-surat peletakan jawatan kesemua anggota SURUHANJAYA PILIHAN RAYA (SPR) berkenaan pada ketika itu, samada :

 (a) TIDAK DITERIMA sama sekali sehingga penubuhan dan keputusan TRIBUNAL berkenaan ??!!, ataupun

 (b) DITERIMA bersyaratkan kepada keputusan TRIBUNAL berkenaan ??!!;

 10. Walhal kesahihan pendapat peguam lantikan Pejabat Peguam Negara, iaitu  M Puravelan bukan sahaja disokong oleh peruntukan PERLEMBAGAAN PERSEKUTUAN (seperti yang dinyatakan di Perenggan 6 di atas), malah peletakan jawatan kesemua anggota SURUHANJAYA PILIHAN RAYA (SPR) berkenaan, tidak langsung menutup jalan PERLEMBAGAAN dan PERUNDANGAN sebenar untuk TOMMY THOMAS teruskan dengan hasrat beliau untuk meneliti dan mengambil tindakan berkaitan kesemua alegasi terhadap anggota-anggota SURUHANJAYA PILIHAN RAYA (SPR) berkenaan, melalui nasihat yang wajar kepada Kerajaan (Perdana Menteri) untuk menasihati KeBawah Duli Yang Maha Mulia YDPA untuk menubuhkan satu SURUHANJAYA SIASATAN DIRAJA (RCI) dengan terma-terma rujukan alegasi berkaitan, supaya SURUHANJAYA SIASATAN DIRAJA (RCI) dapat membuat rekomendasi yang sewajarnya berhubung tindakan lanjut yang perlu diambil di sisi  PERLEMBAGAAN dan PERUNDANGAN  terhadap anggota-anggota SURUHANJAYA PILIHAN RAYA (SPR) berkenaan, sekiranya alegasi salahlaku tersebut adalah terbukti kelak !!

 11. Perlu juga dinyatakan bahawa tindakan TOMMY THOMAS dalam mengeluarkan Kenyataan yang bertentangan dengan Hujah peguam yang dilantik oleh TOMMY THOMAS sendiri, untuk mewakili Pejabat Peguam Negara, iaitu  M Puravelan semasa prosiding hari pertama di hadapan TRIBUNAL berkenaan, yang kini sebenarnya telah ditangguhkan untuk KEPUTUSAN isu yang sama, adalah tidak mmematuhi tatasusila dan peradaban mana-mana pihak yang terlibat dalam prosiding berbentuk KEHAKIMAN yang menanti KEPUTUSAN, kerana boleh berbentuk “salah campur dalam urusan keadilan” (“interference with the course of justice”), dan boleh dalam budibicara mutlak pihak berkenaan dianggap secara lanjut sebagai penghinaan terhadap TRIBUNAL berkenaan  !!

 12. Walau apa sekalipun, ianya kini adalah KEWAJIBAN diri TOMMY THOMAS mengambil segala langkah yang perlu di sisi PERLEMBAGAAN dan PERUNDANGAN untuk memperbetulkan segala kesalahan dan kekhilafan yang memalukan dan menjengkelkan ini, dan seterusnya untuk MEMINTA MAAF kepada Perdana Menteri Malaysia dan Kerajaan Malaysia di atas pelaksanaan tugas berhubung isu TRIBUNAL ini, yang sememangnya amat memalukan dan menjengkelkan ini!!

 Haniff Khatri Abdulla
 Peguam.

0

0

votes
Article Rating
Kongsikan artikel ini


KAJIAN TERBARU – 54 PERATUS TAK SETUJU TUN M JADI PM SEPENGGAL, 60
PERATUS TAK PUAS HATI DENGAN PH

Berikut adalah antara beberapa dapatan  hasil kajian terbaru oleh Ilham Centre bersama Penang Institute berkaitan  kerajaan PH dan isu-isu di sekitarnya.

 Kajian adalah melibatkan 2,614 responden dan dijalankan bagi tempoh 24 Oktober hingga 24 Disember 2018 yang lalu.
Kajian menunjukkan 53.6 peratus responden tidak bersetuju Tun Mahathir Mohamad menamatkan tempohnya selama lima tahun sebagai Perdana Menteri, sebaliknya perlu menyerahkan pimpinan kepada Anwar Ibrahim seperti yang dirancang.
51.9 peratus responden bersetuju Anwar adalah orang yang terbaik untuk menggantikan Tun Mahathir sebagai Perdana Menteri.
Hampir  60 peratus Melayu masih tidak berpuas hati dengan prestasi kerajaan PH yang ada sekarang.
Kajian itu menyatakan 54.4 peratus responden Melayu tidak percaya kerajaan serius melaksanakan agenda Melayu, termasuk mempertahankan hak Melayu serta Islam sebagai agama rasmi.
 60 peratus responden pula percaya orang bukan Muslim sedang menguasai kerajaan dan DAP yang membuat keputusan di Putrajaya.
Naratif Islam yang dikemukakan PH sukar difahami ramai orang Melayu kerana falsafahnya terlalu dalam.
59.5 peratus responden tidak bersetuju mereka berpuas hati dengan prestasi kerajaan PH sejak PRU lalu, berbanding 40.8 peratus yang bersetuju.
54.4 peratus bersetuju kerajaan PH mengabaikan hak orang Melayu dan kepentingan Islam, berbanding 45.1 peratus yang berpendirian sebaliknya.
50.1 peratus berpendapat PH tidak serius memenuhi janji pilihan raya dalam manifesto mereka berbanding 49.8 peratus percaya sebaliknya.
58.3 peratus yakin kerajaan pusat tidak serius menangani isu kos sara hidup.
62.9 peratus reposnden yakin orang bukan Muslim kini mengawal kerajaan pusat selepas 9 Mei berbanding 37.2 yang berpendapat sebaliknya.
62 peratus percaya DAP mendominasi kerajaan berbanding parti lain dalam PH.
58.9 peratus percaya kerajaan pusat kini membawa agenda liberal.

Ulasan Blog
 – Mahu tidak mahu kita harus mengakui dapatan ini ternampak realistik dengan apa yang sedang dirasai oleh majoriti rakyat sekarang ini.

 Banyak perkara yang rakyat, khususnya orang Melayu, masih tidak puas hati dengan prestasi kerajaan pimpinan Tun Mahathir.

 Di mana-mana kita pergi, lebih banyak terdengar rungutan berbanding suara yang berpuas hati.

 Keputusan PRK Cameron Highlands baru-baru ini sebahagiannya adalah menterjemahkan rasa hati yang sedang rakyat rasai ketika itu.

 Hampir seminggu selepas keputusan PRK Cameron Highlands, adakah ternampak kerajaan benar-benar sedia berubah, terutama dalam menunaikan janji-janji manifestonya?

 Tepuk dada tanya selera, masing-masing barangkali ada jawapannya.

 Tanpa keraguan, nampaknya rakyat perlu menghantar satu lagi isyarat penting kepada PH melalui PRK Semenyih yang akan berlangsung 2 Mac depan.

 Rakyat perlu membuktikan mereka adalah “raja” di negara ini dan siapa yang menjadi kerajaan tidak lebih sekadar pelaksana janji dan kata semata-mata.
(ShahbudinHusin 31/01/2019)

0

0

votes
Article Rating
Kongsikan artikel ini


BERSATU DAN PKR – PEPAT DI LUAR, RENCONG DI DALAM

 Ramai rakyat negara ini, sama ada bekas ahli UMNO atau mereka yang tidak berparti sebelumnya, telah terlibat secara langsung atau tidak langsung dalam kerja-kerja menumbangkan UMNO dan BN dalam pilihanraya lalu.

 Mereka memilih Bersatu sebagai wadah baru dalam perjuangan untuk menyelamatkan negara ini daripada terus  terjerumus ke lembah derita yang lebih kronik lagi sekiranya BN tidak disingkirkan.

 Sesetengah mereka ini ada yang memilih untuk memegang jawatan dan aktif dalam Bersatu, manakala sebahagian lagi hanya mahu menjadi ahli serta penyokong saja.

 Bagaimanapun, rata-ratanya gembira dengan kejayaan PH dapat menumbangkan BN, meskipun Bersatu hanya berbekalkan 13 kerusi Parlimen dalam gabungan itu berbanding 52 kerusi yang ditandinginya.

 Atas nama muafakat dan persetujuan bahawa ketika itu Anwar Ibrahim masih berada di dalam penjara, maka Tun Mahathir Mohamad dipersetujui untuk dinamakan sebagai Perdana Menteri.

 Atas persetujuan dan muafakat juga, jawatan Perdana Menteri itu dijanji akan diserahkan kepada Anwar setelah Tun Mahathir memegangnya tidak lebih dua tahun untuk beliau menyelesaikan usaha-usaha menyelamatkan negara terlebih dahulu.

 Setelah hampir 9 bulan PH memegang kuasa, apa yang ketara ketika ini, sementara pemulihan negara masih diusahakan dan janji-janji manifesto banyak yang masih tersangkut di tengah jalan, hubungan Bersatu dan PKR seolah-olah sudah bertukar seperti kata pepatah “pepat di luar rencong di dalam”, walaupun berada di dalam gabungan dan kerajaan yang sama.

 Ramai penyokong Tun Mahathir dalam Bersatu secara terbuka tidak suka jawatan Perdana Menteri diserahkan kepada Anwar, manakala penyokong Anwar dalam PKR pula mula curiga kalau-kalau Tun Mahathir mungkir janji berhubung penyerahan kuasa itu.

 Tetapi, beberapa pemimpin Bersatu seperti Muhyiddin Yassin dan Syed Saddiq Syed Abdul Rahman misalnya, ternampak begitu komited tentang perlu dan wajibnya penyerahan kuasa itu dilakukan kerana ia adalah janji yang mungkin menimbulkan kebencian rakyat kiranya dimungkiri.

 Mereka yang menentang penyerahan kuasa kepada Anwar itu jika diperhalusi matlamatnya, lebih berkepentingan peribadi daripada memikirkan kelangsungan PH sebagai kerajaan lantaran merasakan masa depan mereka akan menjadi gelap sekiranya Tun Mahathir tidak lagi menjadi Perdana Menteri nanti.

 Mereka inilah yang kerap menyanyikan lagu perlunya Tun Mahathir jadi Perdana Menteri sehingga habis penggal serta mereka-reka cerita kononnya Anwar tidak layak sebagai penggantinya.

 Termasuk dalam golongan ini adalah mereka yang diketahui rapat dan berada di keliling Tun Mahathir sendiri.

 Kadang-kadang terlibat bagaimana mereka bermusuh dengan UMNO, begitulah mereka bermusuh dengan PKR dan Anwar ini dalam waktu yang sama.

 Jika Tun Mahathir tidak menonjol-nonjolkan Azmin Ali sejak daripada mula, apakah fenomena ini tetap akan berlaku?
Jika begitu, mengapa Tun Mahathir masih terus menonjol-nonjolkan Azmin dengan terbaru melantiknya sebagai Pengerusi Majlis Tindakan Negeri Kelantan?
(ShahbudinHusin 01/02/2019)

0

0

votes
Article Rating
Kongsikan artikel ini


TUN MAHATHIR TAK BOLEH PANDANG MUDAH KAJIAN MEROSOTNYA PRESTASI KERAJAAN

 Sehingga ini sudah dua dapatan umum oleh NGO atau badan pemikir yang menunjukkan prestasi kerajaan atau kepimpinannya sudah merosot di mata rakyat.

 Sebelum Ilham Centre bersama Penang Institute memaparkan dapatannya dua hari lalu yang menunjukkan gambaran jelas ketidakpuasan hati rakyat dalam beberapa perkara, khususnya berkaitan janji manifesto,  agenda Melayu, menurunkan kos sara hidup dan sebagainya, Invoke telah pun lebih dulu mengeluarkan dapatannya.

 Dalam dapatan  yang dikeluarkan oleh Invoke pada pertengahan Disember lalu, gambaran ketidakpuasan rakyat terhadap kerajaan juga terlihat jelas sehingga rating Tun Mahathir Mohamad didapati telah menurun sebanyak 20 peratus berbanding Jun 2018 iaitu sebulan selepas PH membentuk kerajaan.

 Bagaimanapun, oleh kerana Invoke dikaitkan dengan Rafizi Ramli, ramai yang memandang sinis laporan yang dibentangkannya itu.

 Tun Mahathir sendiri dalam reaksinya  berhubung penurunan ratingnya sebagai Perdana Menteri itu turut menyindir dengan berkata, “Rafizi memang seorang yang serba tahu semua perkara”.

 Tetapi, dengan Ilham Centre bersama Penang Institute juga melaporkan hasil kajian yang tidak banyak berbeza dengan Invoke, Tun Mahathir dalam hal ini tidak boleh lagi berdiam diri dan terus dalam sindrom penafian untuk selama-lamanya.
Kenyataan beliau bahawa dapatan itu tidak tepat dan hanya melibatkan segelintir Melayu saja tidak lebih merupakan penafian untuk menyedapkan hati semata-mata.

 Sebenarnya ketika ini, jika mana-mana NGO atau badan pemikir sekali pun yang membuat kajian berhubung prestasi kerajaan dan tahap kepuasan hati rakyat terhadapnya, dapatannya pasti tidak jauh berbeza.

 Lebih daripada itu, PH juga harus menerima hakikat bahawa suara ketidakpuasan hati itu ada di mana-mana dan ia bukanlah sesuatu yang mudah untuk direka-reka.

 Mengapa Najib Razak tiba-tiba jadi popular dan diminati oleh anak-anak muda, meskipun sebelumnya sudah ditolak dalam PRU14 kerana dikaitkan dengan skandal 1MDB, punca utamanya tidak lain ialah kerana kerajaan terlalu rendah prestasinya.

 Kiranya kerajaan berjalan dengan baik, menteri-menteri menunjukkan prestasi dan janji-janji semasa kempen dapat ditunaikan, memang tiada ruang sama sekali untuk Najib mampu mencelah mendapat perhatian semula

 Dalam hal ini, khususnya Tun Mahathir, beliau harus segera bertindak memperbaiki kelemahan, menunaikan janji dan menjawab keresahan rakyat yang nampaknya semakin berkembang hari demi hari.

 Tun Mahathir mesti serius melihat semula semua ketidakpuasan hati yang dibentangkan oleh Ilham Centre bersama Penang Institute serta berusaha mengatasinya jika mahu PH ini bertahan lebih lama memerintah negara.

 Menteri yang perlu ditegur atau diberi amaran keras, tindakan itu tidak boleh dilengah-lengahkan lagi. Begitu juga jika perlu ada rombakan kabinet dan menteri tertentu perlu dibuang, ia juga wajib dilakukan dengan segera.

 Berkaitan dengan janji manifesto, PH jangan beralasan lagi daripada menunaikannya. Janji tetap janji dan rakyat hanya mahu ia ditunaikan sebagaimana sedapnya mulut pemimpin-pemimpin yang ada ini melafazkannya ketika mereka berkempen dahulu.

 Kata seorang bekas Ahli Parlimen UMNO, Tun Mahathir bukan baru dalam politik, malah pernah menjadi Perdana Menteri sebelum ini, maka tiada sebab beliau tidak boleh faham betapa pentingnya menunaikan janji yang sudah dilafazkan kepada rakyat.

 Jika tidak, kata beliau, jangan sesekali membuat apa-apa janji kepada rakyat.
(ShahbudinHusin 01/02/2019)

0

0

votes
Article Rating
Kongsikan artikel ini


SENANG CERITA, PAS DIKIRA TELAH TEWAS KEPADA SARAWAK REPORT

 Dalam satu tindakan mengejut dan tiba-tiba, Presiden Pas Hadi Awang dilapor menawarkan penyelesaian luar mahkamah dalam saman yang difailkannya terhadap Sarawak Report.

 Penyelesaian luar mahkamah yang diterima dan disambut baik oleh Sarawak Report itu secara muktamadnya memutuskan:-
Hadi Awang menarik balik tuntutan terhadap defendan;
Clare Rewcastle Brown selaku defendan menarik balik tuntutan balas terhadap Hadi Awang;
Tiada perintah berkaitan kos; dan
Kedua-belah pihak adalah tertakluk kepada persetujuan kerahsiaan mengenai terma-terma berkaitan penyelesaian itu.
 Penjelasan mengenai penyelesaian luar mahkamah ini terkandung dalam kenyataan media yang dikeluarkan oleh Setiausaha Politik Hadi Awang, Syahir Sulaiman.

 Kepada yang mungkin terlupa, saman yang difailkan oleh Hadi Awang terhadap Sarawak Report dan Clare Rewcastle Brown adalah berhubung laporan portal tersebut yang mendakwa Pas menerima RM90 juta daripada Najib Razak.

 Wang tersebut dikatakan diterima oleh Pas berikutan kesediaannya berbaik-baik dengan Najib dan UMNO menjelang PRU14 yang lalu.

 Sebagai tindakan menafikan pernah menerima wang tersebut, Pas dan Hadi Awang telah memfailkan saman fitnah di mahkamah London terhadap Sarawak Report dan Clare Rewcastle Brown.

 Saman tersebut sudah pun berjalan, malah sebagai usaha membiayai yuran guaman yang dilaporkan mencecah jutaan ringgit, kutipan derma daripada ahli-ahli Pas telah pun digerakkan bagi tujuan itu.

 Dalam beberapa kenyataan oleh beberapa pemimpin Pas kemudiannya, mereka juga melahirkan keyakinan dapat memenangi saman tersebut kerana kononnya ia adalah fitnah yang terang lagi nyata.

 Tetapi, apa sudah jadi dengan penyelesaian luar mahkamah yang dilakukan oleh Hadi secara tiba-tiba ini?
Jika sejak awal begitu yakin dakwaan Sarawak Report itu suatu fitnah, mengapa meminta penyelesaian luar mahkamah?

 Apakah Pas tidak yakin lagi untuk memenangi saman tersebut?

 Adakah Pas sudah tidak mampu membiayai yuran guamannya dan tidak mahu terus membebankan ahli-ahlinya dengan kutipan derma demi kutipan derma?

 Ataukah kerana hubungan kerjasama Pas dengan UMNO sekarang sudah menjadi bukan lagi rahsia, maka Hadi Awang beranggapan tiada keperluan lagi meneruskan saman?

 Habis, bagaimana dengan dakwaan menerima wang RM90 juta itu?

 Yang menghairankan di sini ialah penyelesaian luar mahkamah itu tidak terkandung sama sekali apa-apa persetujuan yang menghendaki Sarawak Report menarik balik laporan atau memohon maaf kepada kepada Pas dan Hadi Awang berkaitan dakwaan menerima wang RM90 juta daripada Najib itu.

 Secara langsung bererti laporan Sarawak Report berkenaan dengan dakwaan RM90 juta itu adalah kekal  berada dalam talian dan boleh dibaca oleh sesiapa juga sehinggalah ke hari kiamat nanti.

 Secara tidak langsung dari segi tanggapan umum, dengan tindakan menarik balik saman ini,  ia bermakna Sarawak Report dianggap menang, manakala Pas telah kalah, tewas dan kecundang dalam perjuangannya menegakkan kebenaran berhubung dakwaan menerima wang RM90 juta daripada Najib.

 Hadi Awang, melalui penyelesaian luar mahkamah ini jelas dilihat tidak sedia dan tidak mampu mempertahankan hujah bahawa beliau dan Pas tidak pernah menerima wang tersebut dan keadaan ini tentunya akan memerangkap parti itu dalam pelbagai andaian yang berterusan berkaitan dengan penerimaan wang tersebut.
(ShahbudinHusin 02/02/2019)

0

0

votes
Article Rating
Kongsikan artikel ini


TUN MAHATHIR SENGAJA JADIKAN PH SENTIASA BERGOLAK?

 Perlantikan Azmin Ali sebagai Pengerusi Majlis Tindakan Negeri Kelantan tidak dinafikan telah mencetuskan satu lagi tanggapan wujudnya cubaan Tun Mahathir Mohamad untuk menafikan kedudukan Anwar Ibrahim sebagai pengganti Perdana Menteri.

 Tindakan terbaru ini dilihat sebagai lorongan seterusnya yang dilakukan oleh Tun Mahathir untuk melonjakkan kedudukan Azmin dari segi politik dan meluaskan pengaruhnya.

 Sekaligus, melalui perlantikan ini akan menjadikan hubungan Azmin dengan Anwar akan terus merenggang lagi.

 Dengan kedudukan Kelantan sebagai negeri yang diketuai oleh Amanah, di samping Azmin sendiri sudah banyak tanggungjawab menjaga berpuluh agensi, GLC dan perbadanan di bawah Kementerian Hal Ehwal Ekonomi yang dimenterikannya, logiknya tiada keperluan sama sekali meletakkan Timbalan Presiden PKR itu sebagai Pengerusi Majlis Tindakan Negeri Kelantan.

 Lagi pula, Azmin adalah pemimpin Selangor dan berjawatan pula sebagai Pengerusi PH Negeri Selangor.

 Maka itu, tidak menghairankanlah apabila Amanah Negeri Kelantan dilaporkan menolak perlantikan Azmin itu serta mahu Tun Mahathir mengkajinya semula.

 Husam Musa adalah pemimpin yang paling layak dilantik ke jawatan itu kerana beliau lebih memahami Kelantan dengan lebih mendalam berbanding Azmin.

 Sesuai dengan beliau sudah pun dilantik sebagai Ahli Dewan Negara tidak lama sebelum ini, bermakna jika PH mahu mengukuhkan lagi kedudukannya dengan tujuan akhir mahu menawan Kelantan daripada Pas, tidak lain bahawa Husamlah yang selayaknya dilantik sebagai Pengerusi Majlis Tindakan Negeri Kelantan.

 Tidak dapat tidak, perlantikan Azmin ini tentu saja akan menimbulkan masalah baru dan tidak perlu antara PKR dengan Amanah serta Azmin dengan Husam, selain sebagaimana yang disebut pada awal tadi ia juga menambahkan lagi kerenggangan hubungan Anwar dengan Azmin serta pergolakan dalam PKR.

 Habis, jika begitu banyak polemik dan masalah akan timbul daripadanya, mengapakah Azmin dilantik juga ke jawatan tersebut oleh Tun Mahathir?

 Sejak awal lagi sebaik saja berjaya menubuhkan kerajaan, Tun Mahathir sebenarnya sudah pun memulakan usaha merenggangkan hubungan Azmin dengan Anwar serta menjadikan PH berkocak dari segi politiknya.

 Azmin tidak pernah pun dicalonkan oleh PKR untuk mengisi jawatan menteri kerana ketika itu beliau sudah pun mengangkat sumpah sebagai Menteri Besar Selangor.

 Apabila Tun Mahathir melantik Azmin sebagai Menteri Hal Ehwal Ekonomi, sebuah kementerian kanan yang banyak agensi, GLC dan perbadanan di bawah tanggungjawabnya, sejak itulah bermulanya PH berkocak dengan tanggapan bahawa Ahli Parlimen Gombak itu sedang dipersiapkan untuk menjadi Perdana Menteri.

 Bersama lantikan lain sebagai Timbalan Pengerusi Khazanah Nasional dan pihak-pihak tertentu dalam Bersatu serta mereka yang rapat Tun Mahathir kemudiannya tidak henti-henti mempromosi Azmin sebagai bakal PM ke-8 dan mereka-reka pelbagai cerita mengenai keburukan Anwar, tampaknya seolah-olah ada perancangan halus di sebalik semua yang dilakukan itu.

 Sejak itu dan sehinggalah ke hari ini, hanya keraja perlantikan itu,selain hubungan Anwar dan Azmin jadi renggang dan PKR bergolak,myang nyatanya PH terus tidak stabil, terutamanya hubungan antara Bersatu dengan PKR.

 Kini, dengan Azmin diberi satu lagi lonjakan kedudukan sebagai Pengerusi Majlis Tindakan Negeri Kelantan, selain PKR dan Bersatu terus tidak sebulu dan PKR macam menunggu masa untuk terpecah dua, masalah baru pula tercetus yang melibatkan Amanah.

 Apakah kedudukan PH yang terus tambah bergolak ini sesuatu yang baik?

 Sebagai sebuah kerajaan, kedudukan bergolak ini memang bukan sesuatu yang baik dan memperlihatkan kelemahan PH itu sendiri, tetapi di sinilah Tun Mahathir selalu mengaut laba politiknya.

 Selama berkuasa dalam UMNO, kecenderungan Tun Mahathir ialah menjadikan parti itu tidak stabil dan berpecah di mana melaluinyalah beliau mampu bertahan sehingga 22 memimpin parti itu serta negara.

 Seringkali disebut oleh mereka yang rapat dengannya bahawa Tun Mahathir adalah seorang yang “suka bergaduh” dan apabila dalam keadaan itulah beliau selalu kelihatan cergas dan mukanya jadi kemerah-merahan, berbanding jika tiada apa-apa krisis politik yang berlaku akan menyebabkannya tampak layu serta keletihan.

 Lihat saja, sejak beberapa bulan sebelum musim kempen PRU14 sehinggalah sekarang beliau sentiasa saja kelihatan sihat dan cergas, sedangkan sebelum itu beberapa kali terpaksa menerima rawatan di  IJN.

 Melihat kepada apa yang dilakukan oleh Tun Mahathir kepada PH sekarang, beliau nampaknya sedang mengulangi apa yang pernah dilakukannya dalam UMNO dahulu demi mencapai cita-cita politik yang hanya beliau saja yang tahu mengenainya.

 Bergaduh, mewujudkan pergolakan dan menjadikannya terus sihat, akhirnya semua itu akan memberi peluang  kepada Tun Mahathir menjadi Perdana Menteri lebih daripada dua tahun.

 Selepas berjaya melepasi tempoh dua tahun itu, siapa jadi bakal Perdana Menteri seterusnya tidak siapa akan tahu akhirnya. Mungkin Tun Mahathir benar-benar jadi Perdana Menteri sehingga mati.

 Impian bekerja sampai mati seperti yang dicita-citakan oleh Tun Mahathir memang sesuatu yang baik kerana kerja adalah ibadah dan boleh mendatangkan pahala.

 Tetapi jika sampai ke mati mahu bermain politik, mewujudkan kecelaruan, menganiaya dan cuba main-main dengan janji, takut-takut bukannya pahala, sebaliknya bala yang akan menimpa akhirnya.
(ShahbudinHusin 02/02/2019)

0

0

votes
Article Rating
Kongsikan artikel ini


KENAPA LASKAR MAYA PRO KERAJAAN SEMAKIN KETINGGALAN BERBANDING PEMBANGKANG?

 Nampaknya ketika ini bukan saja rating Tun Mahathir Mohamad dan sokongan rakyat kepada PH yang didapati sudah turun, bahkan pembelaan terhadap kerajaan di media sosial juga turut sama telah menurun.

 Berbanding sebelum PRU14 dan ketika peringkat awal PH membentuk kerajaan di mana laskar maya pro PH dilihat begitu aktif dan menguasai media sosial, keadaannya kini tampak sudah jauh berubah.

 Sekitar 80 peratus mereka yang sebelum ini pro PH dan aktif di media sosial didapati sudah mengurangkan keaktifan masing-masing dan hanya sekali memuatkan posting yang ringan atau santai saja.

 Rata-ratanya didapati mula kecewa dengan prestasi kerajaan, karenah menteri dan pegawainya, janji kepada rakyat tidak ditunaikan serta pelbagai isu lain dalam PH yang tidak ditangani dengan baik.

 Seiring dengannya yang menyebabkan rungutan rakyat semakin kedengaran di mana-mana, maka mengurangkan keaktifan sebagaimana mereka mempertahankan PH seperti sebelumnya tentu saja merupakan pilihan yang wajar dan munasabah.

 Laskar maya pro kerajaan yang bergerak secara sukarela seolah-olah sudah letih dan tidak mahu lagi mempertahankan kerajaan berikutan prestasi yang ditunjukkan setakat lapan bulan memerintah negara ini begitu mengecewakan sekali.

 Dalam beberapa whatsapp grup pula yang dahuluinya begitu aktif menyokong dan menyebarkan maklumat untuk mengukuhkan sokongan rakyat kepada PH, kini turut didapati seperti sudah hilang selera untuk berbuat demikian.

 Ramai yang sekarang ini hanya menjadikan medium itu untuk berbual santai, usik-mengusik, malah sesekali menyebarkan  serangan-serangan yang dilakukan oleh pembangkang pula terhadap kerajaan untuk dijadikan bahan perbincangan.

 Dalam waktu yang sama, laskar maya pro pembangkang sebaliknya jelas semakin aktif dan agresif dengan serangan yang tidak putus-putus terhadap kerajaan dan menteri-menterinya.

 Di ketuai oleh Najib Razak yang dikenali sebagai Raja Troll dan penggiat media sosial lainnya yang aktif dan agresif itu, mereka kini secara umumnya sedang menguasai pemikiran rakyat melalui posting-posting yang gagal ditangkis sama sekali oleh laskar maya pro kerajaan.

 Kenapakah ini berlaku di sedangkan di PMO dan pejabat menteri-menteri sendiri difahamkan ada unit atau pasukan yang bertanggungjawab terhadap media sosial ini?

 Apakah mereka terlalu sibuk dengan selfie sesama sendiri, mempromosi bos masing-masing atau masih terawang-awang dengan kedudukan serta jawatan yang baru dipegang dalam kerajaan?

 Harus diakui bahawa salah satu yang menyumbang kepada kejayaan PH dalam PRU14 lalu ialah kerana peranan laskar-laskar maya ini yang bukan saja mampu melumpuhkan laskar maya pro UMNO dan BN, malah mereka juga tangkas menjawab sebarang perkara yang dilakukan oleh Najib.

 Najib selaku Perdana Menteri ketika  itu hampir menjadi tidak bernilai kerana semua perkataan atau ucapannya berjaya dipatahkan atau dijawab dengan pantas dan cepat.

 Tetapi, apa jadi sekarang ini?

 Mampukah PH ini mempertahankan kedudukannya sebagai kerajaan dalam pilihanraya umum akan datang jika baru lapan bulan ini pun penguasaan di media sosial sudah hampir terkulai?

 Apakah PH dan mereka yang berada di puncak kuasa Putrajaya sekarang menyedari hakikat ini atau mereka juga sama seperti perangai pemimpin era BN dahulu yang tidak berapa peduli dalam soal ini kerana kononnya sudah ada media arus perdana?
(ShahbudinHusin 03/02/2019)

0

0

votes
Article Rating
Kongsikan artikel ini


LUAHAN HATI SEORANG AHLI PAS YANG KECEWA

 Abdul Karim B Abdul Razak nama ku. Usia ku sudah 57 tahun. Aku menjadi ahli PAS hampir 35 tahun lamanya.

 Aku berjuang di dalam PAS dari anak teruna & hingga sekarang yang sudah mempunyai sepasang cucu. Ada juga rakan2 seperjuangan ku yang telah pun meninggal dunia.

 Aku antara orang yang bertangung jawap membuka markas PAS di kampung ku, masa itu aku belum berkahwin lagi.

 Bukan kerja yang mudah untuk membuka cawangan di kampung yang dipenuhi oleh ahli2 UMNO.

 Apa lagi bapa saudara ku seorang ketua cawangan UMNO di dalam kampung yang kami tinggal bersama.

 Bab cerita dipulau, disingkirkan dari segala bagai bantuan dari kerajaan itu memang pekara biasa.

 Aku berjuang didalam PAS bersama dengan sekelompok kecil rakan2 di dalam kampung.

 Kami tubuhkan cawangan PAS dengan wang sendiri, usaha sendiri tanpa mendapat sebarang bantuan dari pihak Parti.

 Bagi aku, itu bukan masalah besar di dalam perjuangan Islam. Berpuluh tahun aku di dalam PAS, kami sentiasa diberi semangat perjuangan jihad menentang kemungkaran yang dibawa oleh UMNO.

 Sepuluh tahun berlalu, semakin ramai anak2 kampung mulai menyertai PAS di kampung ku. Aku bersyukur kerana ada ahli UMNO di kampung ku menyertai PAS yg aku bina dengan kawan2 yang seangkatan dgn ku.

 Walau pun kami tidak mempunyai ahli yang ramai, tapi semuanya ikhlas di dalam perjuangan untuk Islam.

 Aku memang aktif di dalam PAS… Setiap ceramah yang jauh & dekat akan aku hadiri. Selama berpuluh tahun aku mendengar ceramah dari pemimpin2 PAS, belum pernah aku dengar UMNO baik untuk Islam.

 Kami ahli2 PAS diberi semangat & jangan sesekali untuk berputus asa melawan UMNO yg zalim, penipu, pencuri, rasuah & tolak Islam.

 Jika UMNO jatuh, itu adalah kemenangan umat Islam di Malaysia. Zaman berubah begitu cepat… Aku pada mulanya memang tidak dapat menerima & seperti tidak percaya, kerana pucuk pimpinan PAS bersama Tok Guru mahu kami membantu UMNO.

 Alasannya untuk Islam, sedangkan sebelum ini, kami dididik UMNO tolak Islam. Mahu tidak mahu, kami tetap wala dengan Tok Guru.

 Sebelum PRU-14… Tamparan hebat kami mendapat khabar… Tok Guru terima RM 90 juta dari Najib. Kini aku merasa lega…

 Rupa2nya Tok Guru difitnah oleh musuh2 politiknya. Aku sangat yakin Tok Guru difitnah, kerana Tok Guru berani bertindak dengan menyaman Editor SARAWAK REPORT, itu satu bukti satu kebenaran dari tindakan Tok Guru.

 Kami dirayu untuk menderma kepada Tok Guru yang mahu saman SR.

 Atas semangat Islam, atas semangat derma itu Jihad… Aku menderma RM 1,000. Aku bukan nak menunjuk2, walau pun RM 1,000 cukup besar untuk keperluan keluarga ku. Akhirnya Tok Guru dapat juga saman SR.

 Di hujung tahun 2018… Tok Guru merayu lagi untuk menderma kali kedua untuk lunaskan yuran guaman yang sangat tinggi di London. Kebetulan, aku baru menjual dua ekor lembu peliharaan ku yang sblm ini ada lima ekor.

 Hasil dari wang jual lembu RM 6,000, aku dermakan sebanyak RM 2,000, bagi aku… Pemfitnah mesti diajar & dihukum.

 Keluarga aku mereka juga ikhlas dalam perjuangan jihad. Semalam aku sangat kecewa apabila mendapat tahu, Tok Guru menarik balik saman terhadap SR.

 Persoalannya, kenapa perlu tarik balik saman tersebut… Soal wang bukan masalah, kerana ratusan ribu RM berjaya dikutip dlm masa dua minggu. Kini aku rasa tertipu dgn Hj Hadi Awang & aku yakin, RM 90 juta yang dikaitkan dgn Hadi adalah benar.

 Aku tidak kisah jika RM 90 juta yang diberikan Najib itu digunakan untuk PAS, tapi sebaliknya, ramai pemimpin PAS di peringkat pusat, berkereta mewah, mampu memiliki rumah besar dgn sekelip mata.

 RM 90 juta kamu berbahagi dengan orang2 kanan kamu & kami penyokong PAS dirayu pula untuk menderma untuk biayai saman SR…

 Jadi aku sudah tidak yakin… Kerjasama dgn UMNO untuk Islam & Melayu seperti mana dikatakan oleh Hadi Awang, hakikatnya kerjasama itu untuk kepentingan dan mencapai cita2 peribadi. Untuk Melayu & Islam hanya alasan untuk mengaburi mata hati kami…

 Dengan lafas BISMILAHIROHMALNIROHIM dengan ini… Aku keluar dari Parti PAS.

 Berpuluh tahun aku ditipu & buang masa sambil diperbodohkan oleh pemimpin2 PAS yg mempergunakan Islam untuk cita2 peribadi.

0

0

votes
Article Rating
Kongsikan artikel ini


HUSAM SEPATUTNYA BUAT LAPORAN KEPADA POLIS ATAU SPRM, BUKAN SEKADAR TULIS KENYATAAN

 Antara pemimpin yang diketahui paling aktif menyerang Pas berkaitan dakwaan menerima wang RM90 juta daripada Najib Razak ialah Husam Musa.

 Sama ada sebelum saman fitnah difailkan terhadap Sarawak Report, setelah saman dikemukakan atau kemudian ditarik balik, Husamlah antara yang paling ke depan melontarkan suaranya.

 Sebagai bekas Naib Presiden Pas yang diketepikan oleh kumpulan ulama dalam pemilihan Pas yang kemudian membawa kepada tertubuhnya Amanah, apa yang dilakukan Husam tidaklah sukar difahami.

 Ia adalah pendirian normal yang pasti akan dilakukan oleh sesiapa saja setelah mereka meninggalkan parti lama.

 Tun Mahathir Mohamad, Anwar Ibrahim, Muhyiddin Yassin, Mukhriz Mahathir dan lain-lainnya juga lantang mengkritik parti lama mereka iaitu UMNO setelah berhijrah kepada wadah baru.

 Ketika di peringkat awal isu RM90 juta ini terdedah, Husam bukan saja mengkritik dan menyerang Pas, malah mendedahkan bahawa beliau ada maklumat yang sahih mengenai kemasukan wang tersebut.

 Beliau tidak saja menyebut jumlah wang itu bukan RM90 juta, tetapi mendakwa angka sebenarnya mencecah RM200 juta.

 Lebih daripada itu, Husam juga turut menyebut nama bank yang didakwanya digunakan untuk penyaluran wang kepada Pas itu.

 Apabila Hadi Awang menarik balik samannya tehadap Sarawak Report sebagaimana diumumkan semalam, Husam sekali lagi menjadi antara yang paling awal memberikan reaksinya.

 Selain mengucapkan takziah atas tindakan Hadi menarik balik saman itu, beliau juga menuntut perlunya ia disusuli dengan tindakan meletakkan jawatan atau mengundur diri atas tindakan yang dianggapnya mencemarkan maruah perjuangan parti itu.

 Dalam hal ini, walaupun tidak disebut nama, sudah tentu yang dimaksudkan Husam perlu meletakkan jawatan itu ialah Hadi Awang sendiri.

 Tetapi, meneliti semua rentetan itu, kenapakah Husam perlu susah-susah menulis kenyataan, mengucapkan takziah dan mendesak Hadi meletakkan jawatan jika beliau bermaksud mahukan kebenaran?

 Kebenaran mengenai sama ada benar atau tidak Pas menerima wang tersebut, tidak kira RM90 juta atau RM200 juta, walaupun semalam Najib telah menafikannya, akan lebih mudah dan cepat diketahui jika Husam dengan segera membuat laporan kepada polis dan SPRM berkenaan dengannya.

 Bukankah beliau ada maklumat mengenainya, termasuk nama banknya sekali?

 Ketika inilah Husam perlu membuktikan beliau benar-benar mempunyai maklumat sebagaimana yang pernah didakwanya sebelum ini.

 Lagi pun, parti yang memerintah negara sekarang ialah PH, bukan lagi BN, maka jika Husam membuat laporan dan menyerahkan maklumat yang ada padanya, sudah tentulah lebih mudah pihak berkuasa menjalankan tugasnya.

 Dahulu, sebelum pertukaran kerajaan, mungkin juga boleh diterima mengapa beliau tidak mahu membuat laporan sama ada kepada polis atau SPRM kerana bimbang BN akan melindungi siasatan itu.

 Setelah PH yang memerintah sekarang, apa masalahnya lagi?
(ShahbudinHusin 04/02/2019)

0

0

votes
Article Rating
Kongsikan artikel ini


MAHU KABINET DIROMBAK? BIARKAN BERSATU KALAH DI SEMENYIH NANTI!!

 Antara perkara yang menjadi rungutan ramai tentang kerajaan PH, termasuk daripada ahli-ahli Bersatu sendiri ialah berkaitan prestasi menteri-menteri yang dianggap tidak memuaskan hati.

 Mereka secara majoritinya dilihat berprestasi rendah, kerap bercakap atau mengeluarkan kenyataan merapu dan menyombong diri.

 Kesombongan tahap gaban juga dilihat daripada reaksi dan pengucapan beberapa mereka, antaranya Menteri Pendidikan, Menteri Kesihatan dan Menteri Pengangkutan.

 Disebabkan hutang PTPTN yang dijanji hanya setelah peminjam berpendapatan RM4000 baru perlu membuat bayaran balik, tetapi nampaknya tidak mahu ditunaikan setelah menjadi kerajaan, Mazlee dengan wajah sombongnya berkata, dalam apa keadaan pun hutang memang wajib ditunaikan.

 Isunya bukanlah hutang wajib dibayar atau tidak, tetapi di mana janji ia hanya perlu dibayar setelah bergaji RM4000 sebagaimana yang dilaungkan ketika menagih undi dahulu?

 Kalau membayar hutang sebagai wajib, apakah menunaikan janji bukan wajib?

 Zulkefly Ahmad dilaporkan sedia kalah pilihanraya dan Anthony Loke pula bertegas tidak peduli dengan apa juga rungutan rakyat berhubung keghairahan masing-masing mahu menguatkuasakan larangan merokok dan perlaksanaan serta pertambahan kamera AES di lebuhraya.

 Tidakkah bercakap dengan mengatakan sedia kalah kalah pilihanraya dan tidak peduli apa juga rungutan rakyat itu bernada sombong bunyinya?

 Soalnya, kenapa begitu sombong nada suara setelah menjadi kerajaan berbanding lembutnya lidah menabur janji ketika berkempen dan memuatkan kata-kata manis dalam Buku Harapan dulu?

 Kegagalan mencapai kemenangan di Cameron Highlands, malah kalah dengan undi lebih besar berbanding PRU14 lalu walaupun PH sudah menjadi kerajaan adalah petanda jelas betapa merosotnya sokongan rakyat itu.

 Rata-rata penganalisa politik dan penyokong PH tanpa ragu-ragu menyimpulkan kemerosotan sokongan rakyat di Cameron Highlands itu antaranya adalah disebabkan prestasi menteri-menteri yang mengecewakan yang sudah pun menjadi bualan umum di mana-mana saja.

 Penasihat Media dan Komunikasi Perdana Menteri, A Kadir Jasin yang juga Ahli Majlis Pimpinan Tertinggi Bersatu adalah antara yang paling kerap menegur menteri-menteri “menghabiskan beras” ini, bahkan pernah mencadangkan perlunya mereka itu  “disekolahkan”.

 Dalam tulisan terbarunya, Kadir menggariskan menteri dan timbalan menteri yang tidak mesra, tidak serajin ketika menjadi pembangkang dahulu, gagal memenuhi harapan penyokong sendiri serta memiliki pembantu yang tidak cekap, birokratik dan menjauhi rakyat adalah merupakan masalah yang dihadapi kerajaan PH ketika ini.

 Sehubungan itu, beliau mengingatkan sudah tiba masanya mereka  menjadikan kekalahan di Cameron Highlands sebagai pengajaran atau bersedia berhadapan tunutan yang mahukan mereka disingkirkan.

 Kata beliau, semasa berkempen di Cameron Highlands, bebeapa di antara mereka didapati hanya bergaul sesama sendiri di meja VIP dan bukannya bercampur bersama dengan rakyat.

 Isyarat bahaya jelas telah diberikan dalam keputusan yang dicapai PH di Cameron Highlands lalu, tetapi nampaknya tidak ada apa-apa yang berubah, termasuk dalam diri Perdana Menteri sendiri yang mengatakan kekalahan itu kerana mainan sentimen kaum dan agama oleh pembangkang.

 Kemudiannya, Tun Mahathir juga menolak kajian yang mengatakan sokongan orang Melayu kepada kerajaan telah pun merosot.

 Bermakna, kekalahan di Cameron Highlands tidak mampu mengubah apa-apa berhubung kedudukan menteri-menteri yang mengecewakan rakyat yang ada dalam kerajaan sekarang ini.

 Tun Mahathir sepertinya mahu terus mempertahankan kedudukan menteri-menteri yang ada sekarang ini berdasarkan responnya terhadap kekalahan PH di Cameron Highlands dan merosotnya sokongan rakyat kepada kerajaan sebagaimana hasil kajian Ilham Center bersama Penang Institute.

 Untuk itu, di sinilah mustahaknya pengundi memberikan kekalahan sekali lagi kepada PH selepas Cameron Highlands, kali ini di Semenyih pada 2 Mac nanti di mana kali ini ia adalah kali pertama wakil Bersatu akan bertanding dalam pilihanraya kecil.

 Mungkin dengan kalahnya Bersatu, sebuah parti Melayu yang diwar-warkan mahu menjadi ganti kepada UMNO, kecundang pula di suatu kawasan majoriti pengundi Melayu, barulah Tun Mahathir sedar betapa benarnya hakikat bahawa sokongan rakyat kepada kerajaan benar-benar telah jatuh serta merosot.
Kalahnya PH di Cameron Highlands yang ditandingi oleh DAP barangkali belum cukup memberikan kesedaran berbanding kecundang di Semenyih yang ditandingi oleh Bersatu.

 Ya, kalahnya Bersatu di Semenyih nanti lebih berpotensi memungkinkan berlakunya rombakan kabinet, selain pastinya juga janji-janji manifesto tidak menunggu dekat-dekat lima tahun baru hendak ditunaikan .
(ShahbudinHusin 04/02/2019)

0

0

votes
Article Rating
Kongsikan artikel ini


BAHAYA KIRANYA ISU KELULUSAN AKADEMIK SETIAUSAHA AGUNG BERSATU TERUS BERLARUTAN HINGGA PRK SEMENYIH

 Entah kenapa, tiba-tiba saja isu kelulusan akademik Setiausaha Agung Bersatu, Marzuki Yahya muncul kembali menjadi perhatian di media sosial dan juga media arus perdana.

 Sebelum ini, ketika Marzuki dilantik sebagai Timbalan Menteri Luar Negeri, isu berkenaan juga pernah timbul tetapi ia “mati” begitu saja tidak lama kemudiannya.

 Isu kali ini timbul semula baru-baru ini apabila ada pengguna sosial secara tidak semena-mena dan tidak diketahui sebabnya telah membangkitkan perkara itu yang seterusnya disusuli ada seorang lain membuat laporan polis berkenaan dengannya.

 Reaksi awal Marzuki yang mengatakan beliau memang graduan Universiti Cambridge melalui pengajian jarak jauh serta akan menunjukkan bukti berkenaan perkara itu ternampak masih tidak memadai.

 Selainnya, Setiausaha Agung Bersatu itu juga menyifatkan isu ini adalah permainan politik dan perlu diselesaikan pihak polis kerana sudah ada laporan polis dibuat berhubung dengannya.

 Dalam hal ini, kenapakah Marzuki tidak terus dan segera menunjukkan bukti seperti sijil dan gambar ketika beliau menerima ijazah tersebut?

 Mengapa beliau masih mahu menunggu-nunggu lagi sehingga ke peringkat siasatan pihak polis?

 Sudah tentu, kiranya beliau dapat menunjukkan bukti itu sekarang juga, isu ini akan selesai dengan sendirinya.

 Mudah saja kan?

 Isu ini,  jika tidak diselesaikan dengan segera, bukan saja akan meniejaskan kedudukan Bersatu di mana umum kerana Marzuki adalah Setiausaha Agung parti dan anggota pentadbiran kerajaan yang berjawatan Timbalan Menteri Luar Negeri, tetapi juga turut akan memberi kesan kepada PRK Semenyih pada 2 Mac depan.

 Peluang Bersatu yang bertanding buat pertama kali dalam pilihanraya kecil pasti akan menjadi sangat sukar di Semenyih itu nanti kerana pembangkang akan menenyeh isu ini semahu-mahunya untuk kepentingan mereka.

 Bersama isu lain yang tidak selesai seperti janji manifesto, agenda Melayu, prestasi menteri-menteri dan sebagainya, ditambah dengan isu kelulusan akademik Marzuki ini, Bersatu nyata sedang berada di laluan yang lebih berliku di Semenyih kalau perkara ini tidak ditangani dengan sesegera yang boleh.

 Memandangkan ada tempoh kira-kira sebulan lagi sebelum tarikh 2 Mac, Marzuki tidak harus berlengah-lengah atau memandang mudah perkara yang melibatkan isu dirinya sekarang ini.

 Kalau isu ini terus berlarutan sehingga mengakibatkan Bersatu kecundang di Semenyih akhirnya, pasti lebih banyak keburukan akan menimpa parti itu dalam fasa-fasa yang seterusnya.
(ShahbudinHusin 06/02/2019)

0

0

votes
Article Rating
Kongsikan artikel ini


SOKONGAN PENGUNDI CINA KEPADA PH JUGA MULA MEROSOT?

 Sambutan tahun baru Cina pada tahun ini merupakan yang pertama kali disambut di bawah kerajaan baru Pakatan Harapan atau PH.

 Tidak dinafikan oleh kerana pengundi Cina merupakan penyumbang utama kepada jatuhnya kerajaan BN yang berkuasa sejak lebih 61 pada pilihanraya 9 Mei lalu, mereka adalah kelompok yang paling gembira apabila PH berjaya menjadi kerajaan baru.

 Bersekali dengan itu, mereka tambah gembira apabila kemudiannya Lim Guan Eng diberikan jawatan Menteri Kewangan, suatu jawatan paling kanan dalam kerajaan selepas Perdana Menteri.

 Sebab itu, di peringkat awal dahulu kegembiraan kaum Cina terhadap kejayaan PH ini dapat dirasai di mana-mana.

 Namun, menjelang sambutan tahun baru Cina kali ini, tidak sampai sembilan bulan selepas menguasai Putrajaya, suara-suara rungutan daripada kaum itu sudah mula kedengaran, terutama berhubung kelembapan ekonomi, dunia perniagaan yang tidak berkembang serta wujudnya beberapa peraturan berkaitan lesen di peringkat PBT yang menyebabkan mereka terpaksa mengeluarkan perbelanjaan yang lebih.

 Bagi peniaga-peniaga kaum Cina, setelah hampir setahun PH mentadbir negara, apa yang menyedihkan mereka ialah iklim ekonomi, perniagaan serta kuasa beli rakyat tetap tidak berkembang.

 Ia sekaligus menyebabkan banyak perniagaan terus merosot, malah ada yang terpaksa mengecilkan saiz atau menutup terus kedai yang selama ini sebagai punca pendapatan.

 Di peringkat atas, perbankan misalnya, harapan mereka terhadap Guan Eng dalam menyemarakkan iklim ekonomi atas kapasitinya sebagai Menteri Kewangan hampir berkecai kerana pendekatannya yang tidak habis-habis menyalahkan kerajaan lama dilihat langsung tidak membantu ke arah menyemarakkan dunia perniagaan.

 Kata mereka, Guan Eng masih terbawa-bawa dengan stail mentadbir negeri apabila menduduki kerusi Menteri Kewangan, sedangkan skop dan pendekatan antara kedua-duanya adalah jauh berbeza.

 Bagi segelintir pemimpin DAP, kelembapan dunia perniagaan yang menyebabkan semakin banyak rungutan itu bukanlah tidak membimbangkan mereka.

 Terdapat beberapa pemimpin DAP baru-baru ini mengadakan pertemuan serta perbincangan secara tidak rasmi membincangkan perkara tersebut.

 Mereka ternyata mula bimbang dengan sokongan pengundi Cina, bukan saja kepada DAP, tetapi juga kepada PH dalam PRU15 akan datang kiranya situasi yang ada ini berterusan lebih lama.

 Malah, ada yang tidak ragu-ragu menyatakan perolehan kerusi DAP diramalkan akan jatuh merosot dalam PRU15 akan datang berbanding PRU14 yang lalu.
Kemerosotan sokongan pengundi Cina ini nampaknya menyusuli kajian oleh Ilham Centre bersama Penang Institute baru-baru ini yang mendapati sokongan pengundi Melayu kepada PH telah pun menurun berikutan beberapa isu tidak ditangani dengan sewajarnya.

 Apakah PH dan Tun Mahathir Mohamad sedar keadaan ini?
(ShahbudinHusin 05/02/2019)

0

0

votes
Article Rating
Kongsikan artikel ini


PERCAYALAH, BERSATU AKAN TUNDUK AKHIRNYA KEPADA KEHENDAK BEKAS PEMIMPIN2 UMNO SABAH

 Bekas Pengerusi Badan Perhubungan UMNO Sabah, Hajiji Mohd Nor yang sebelum ini mengetuai kumpulan pemimpin UMNO meninggalkan parti itu, hari ini melahirkan keyakinan Bersatu akan tetap berkembang ke negeri di bawah bayu itu.

 Katanya, walaupun Bersatu memberi jaminan akan menghormati perjanjiannya dengan Warisan, ia akhirnya akan tetap bertapak di Sabah.

 Katanya, beliau sedang berhubung dengan beberapa pihak dalam Bersatu berkaitan perkara itu.

 “Saya cuma boleh beritahu Bersatu tetap akan datang ke Sabah. Saya yakin tak lama lagi,” katanya.

 Wowww….nada Hajiji nampaknya begitu yakin sekali!!

 Mengulas kenyataan Hajiji itu, Setiausaha Agung Bersatu, Marzuki Yahya mengesahkan perbincangan antara Bersatu dengan Warisan sedang berjalan berhubung perkara tersebut.

 “Kami sedang dalam proses perbincangan. Kami sedia masuk ke Sabah. Perbincangan masih berjalan,” ujarnya.

 Kata Marzuki lagi, sebarang pengumuman mengenai perkara itu akan dibuat selepas PRK Semenyih pada 2 Mac depan.

 Apakah makna semua ini?

 Bukankah sebelum ini Tun Mahathir Mohamad dan Muhyiddin Yassin sudah membuat penegasan bahawa Bersatu tidak akan dikembangkan ke Sabah kerana menghormati perjanjian dengan Warisan?

 Jika sudah ada perjanjian, untuk apa diadakan sebarang perbincangan lagi?

 Apakah petandanya?

 Tidak diragui dalam hal ini Bersatu terlihat mula goyah pendirian berkaitan perjanjiannya dengan Warisan itu.

 Ternampak jelas bahawa Bersatu mula lemah lutut dengan pujuk rayu yang berterusan oleh bekas-bekas pemimpin UMNO Sabah yang keluar parti itu.

 Apa faedahnya Bersatu melayan kehendak bekas pemimpin UMNO itu dan sanggup tunduk kepada nafsu mereka?

 Kenapa tidak disuruh saja mereka itu masuk Warisan atau lain-lain parti yang sedia wujud di Sabah?

 Atau Bersatu sememangnya mahu meninggalkan Warisan kerana lebih terpesona dengan bekas pemimpin UMNO yang keluar parti itu?
Apa pun berdasarkan  perkembangan ini, percayalah, Bersatu akan tetap sampai ke Sabah akhirnya. Pemimpin Bersatu nampaknya mahu mengimbangi kedudukan Warisan di negeri itu.
Kepada Warisan – hati-hati selalu dan bertindaklah seperlunya bila tiba masanya nanti.
(ShahbudinHusin 06/02/2019)

0

0

votes
Article Rating
Kongsikan artikel ini


DEMI BERSATU DAN TUN MAHATHIR, MARZUKI WAJAR UNDUR DIRI ATAU JIKAENGGAN, BELIAU WAJIB DIUNDURKAN

 Setiausaha Agung Bersatu merangkap Timbalan Menteri Luar Negeri, Marzuki Yahya akhirnya mengakui beliau tidak memiliki ijazah atau merupakan graduan lepasan Universiti Cambridge, London.

 Sebaliknya Ahli Dewan Negara itu menjelaskan, ijazah pentadbiran perniagaan yang dimilikinya adalah daripada Cambridge International University yang berpusat di Amerika Syarikat.

 “Saya fikir mereka salah faham mengenai kelayakan saya,” ujar Marzuki.

 Meskipun Marzuki sudah membuat pengakuan, masalah ini belum lagi selesai sebenarnya.

 Pertama, kerana Cambridge International Universiti bukanlah universiti yang diiktiraf, bukan saja oleh kerajaan Malaysia, tetapi juga oleh pihak berkuasa pendidikan di Amerika Syarikat sendiri.

 Dikatakan juga ia adalah universiti yang bukan saja menawarkan program sehingga ke pengurusan kasino, malah didakwa turut terlibat menjual ijazah palsu yang pembayarannya boleh dibuat melalui talian atau PayPal.

 Bagaimanapun tidaklah dipastikan sama ada Marzuki benar-benar mengikuti pengajian jarak jauhnya dengan universiti berkenaan atau terlibat dalam pembelian sijil palsu, kecualilah jika beliau dapat menunjukkan tesis pengajiannya dalam waktu terdekat ini.

 Kedua,  mengapakah baru sekarang Marzuki mahu mengakui ijazah yang diambilnya bukan daripada Universiti Cambridge di UK, sebaliknya daripada Cambridge International Universiti di AS?

 Kenapa daripada dulu lagi, iaitu sejak isu ini mula-mula timbul, beliau tidak mahu berterus terang?

 Kenapa sebelum ini beliau menyebut kelulusannya adalah daripada Universiti Cambridge saja?

 Bukankah itu mengelirukan orangramai?

 Dalam hidup ini atau dalam kerjaya politik, berijazah atau tidak bukanlah syarat wajib untuk berjaya dan dipandang tinggi. Banyak faktor lain yang boleh menjana kejayaan seseorang.

 Di peringkat dunia, Abraham Lincoln, Bill Gates dan Mark Zurkenberg adalah antara individu terkenal dan berjaya, meskipun tidak memiliki ijazah.

 Di dalam negara, Tun Ghafar Baba, Lim Goh Tong dan Syed Mokhtar Al-Bukhari adalah juga mereka yang tidak memiliki ijazah, namun kejayaan dan kecemerlangannya sentiasa dikagumi.

 Tun Ghafar bukan saja berjaya sehingga menjadi Timbalan Perdana Menteri, malah banyak kali berjaya menjadi perunding dalam menyelesaikan  krisis antara kerajaan dengan Raja-Raja serta menoktahkan kemelut politik dalam MCA.

 Lim Goh Tong pula dikatakan seorang yang tidak tahu menulis serta membaca dan hanya tahu menandatangani buku cek saja.

 Kejayaan mereka ini amat membanggakan, malah jauh meninggalkan tokoh-tokoh lain yang ada ijazah berjela-jela.

 Tetapi, ini bukanlah bermakna ijazah atau kelulusan tinggi itu tidak penting. Setiap orang mempunyai nasib, latarbelakang keluarga dan kepayahan yang berbeza-beza, tetapi apa yang Tuhan janjikan persamaan ialah sesiapa juga yang berusaha dan bekerja keras, pasti kejayaan akan jadi milik mereka.

 Yang penting, berlaku jujurlah dalam kehidupan dan jangan sesekali cuba menipu. Abraham Lincoln, Bill Gates, Mark Zurkenberg, Ghafar Baba, Syed Mokhtar dan Lim Goh Tong adalah mereka yang sentiasa jujur dan tidak pernah menipu kelulusan akademiknya.

 Dalam kes Marzuki, jika beliau berlaku jujur dan berterus-terang sejak awal-awal lagi, masalah seperti yang dihadapinya sekarang ini tidak akan membahang seperti sekarang.

 Kini, semua orang curiga, memandang semacam dan menuding jari kepadanya hanya kerana sikapnya yang tidak berterus-terang sejak awal itu.

 Ia bukanlah kerana sama ada beliau ada ijazah atau tidak, tetapi lebih berkaitan sikap jujurnya terhadap masyarakat.

 Jujur, amanah dan tidak menipu adalah ciri penting dalam kehidupan manusia, tidak kira siapa dan di mana juga seseorang itu berada.

 Lebih-lebih lagi dengan kedudukannya yang tinggi sebagai Setiausaha Agung Bersatu dan Timbalan Menteri Luar Negeri, bagaimanakah beliau selepas ini mahu berhadapan dengan rakyat  ketika mewakili Bersatu yang merupakan tunjang kerajaan dan apabila bertemu pemimpin-pemimpin luar negara?

 Bagaimanakah pula Bersatu mahu bercakap mengenai intergriti, sikap beramanah, kejujuran dan perangai tidak menipu dalam isu-isu penting di tengah-tengah masyarakat atau ketika kempen di Semenyih nanti?

 Lebih memudaratkan lagi, bagaimanakah Tun Mahathir Mohamad yang melantik Marzuki dengan jawatan penting dalam parti dan kerajaan, mahu berhadapan dengan masyarakat dalam negara dan juga dunia?

 Tidak kasihankan Marzuki kepada Tun Mahathir yang sudah mencecah usia 94 tahun?

 Berkaitan hal ini, jika Marzuki ada rasa kasihan kepada Tun Mahathir dan mahu melihat Bersatu terus maju, beliau sebenarnya tiada pilihan selain wajib berundur dan meletakkan jawatan dengan segera daripada parti dan kerajaan.

 Selagi beliau yang dipertikaikan itu ada di situ, parti dan kerajaan, tidak akan mampu bergerak ke hadapan.

 Bagaimana jika Marzuki enggan berundur dan meletakkan jawatan?

 Juga tiada pilihan, parti dan kerajaan harus bertegas melucutkan jawatannya, jika tidak, apa jua yang diusahakan oleh Tun Mahathir dan Bersatu tidak akan dipercayai lagi, melainkan menjadi “lauk” kepada pihak pembangkang dan dipandang sebelah mata oleh rakyat jelata seluruhnya.
(ShahbudinHusin 07/02/2019)

0

0

votes
Article Rating
Kongsikan artikel ini


KEBENARAN MAKIN HAMPIR DI DEPAN MATA, TAPI JANGANLAH LUPA SIASAT SAMA NASHARUDDIN MAT ISA!!

 1. PAS merujuk kepada Kenyataan Media Suruhanjaya Pencegahan Rasuah Malaysia (SPRM) bertarikh 6 Februari 2019 yang bertajuk SPRM SIASAT DAKWAAN WANG RM90 JUTA DARIPADA 1MDB.

 2. PAS dengan ini memberi akujanji akan memberikan sepenuh kerjasama kepada pihak SPRM bagi menjalankan siasatan terhadap dakwaan (yang kami nafikan sepenuhnya) kononnya wang sebanyak RM90 juta yang disyaki daripada 1MDB dikatakan dimasukkan ke dalam akaun beberapa pemimpin PAS.

 3. PAS juga memberi jaminan akan menyerahkan segala dokumen milik PAS, sekiranya diminta oleh pihak SPRM untuk tujuan siasatan ini, termasuklah Penyata Akaun-akaun Bank PAS Pusat, bagi membuktikan dakwaan bahawa PAS menerima RM90 juta daripada 1MDB adalah tidak benar, dusta dan fitnah semata-mata.

 4. PAS juga mengalu-alukan dan menggesa mana-mana pihak yang kononnnya mempunyai maklumat tentang dakwaan di atas, dengan penuh tanggungjawab dan integriti, tampil untuk menamakan secara terperinci serta memberikan butiran lanjut mereka yang dikatakan menerima wang tersebut kepada pihak berkuasa supaya siasatan lanjut dapat dibuat.

 5. PAS yakin SPRM sebagai sebuah entiti yang berintegriti akan menjalankan tugas dan tanggungjawabnya secara profesional dengan mengamalkan ketelusan, sikap bermaruah serta ‘without fear or favour’.

 Terima kasih.

 DATO’ TAKIYUDDIN HASSAN,
 Setiausaha Agung PAS.
 Bertarikh: 06 Februari 2019.
Ulasan Blog
 – Alhamdulillah, tentunya kita semua boleh menarik nafas lega sekarang ini.

 Selepas kecoh-kecoh tanpa kesudahan berhubung kemelut wang RM90 juta yang didakwa pernah diterima Pas daripada Najib Razak serta dikaitkan dengan dana 1MDB, jalan kebenaran nampaknya sudah mula terbentang di depan mata kita semua.

 Berikutan penarikan balik saman oleh Hadi Awang terhadap Sarawak Report yang kemudian membuka ruang kepada beberapa individu membuat laporan polis, SPRM dengan pantas mengumumlan kertas siasatan sudah pun dibuka.

 Susulannya, Pas juga turut menyatakan keterbukaannya untuk disiasat SPRM serta berjanji akan menyerahkan semua dokumen-dokumen berkaitan seperti penyata bank dan sebagainya.

 Nik Abduh Nik Aziz pula menyatakan pihaknya sama sekali tidak tertekan dan mengalu-ngalukan kedatangan SPRM untuk menjalankan siasatan itu.

 Dengan yang demikian, SPRM kini tiada  alasan lagi untuk melengah-lengahkan tugas siasatannya. Ini adalah kes kepentingan awam hang ditunggu-tunggu oleh seluruh rakyat Malaysia.

 Cumanya, selain akaun bank Pas dan beberapa pemimpinnya yang perlu diteliti dan disiasat, SPRM tidak harus lupa untuk menyiasat sama Nasharuddin Mat Isa, bekas Timbalan Presiden Pas yang diperkatakan sebelum ini sebagai “orang tengah” dalam penyaluran wang tersebut kepada para pemimpin Pas.

 Ketika era Najib, meskipun masih merupakan ahli Pas, Nasharuddin telah dilantik sebagai Pengerusi Yayasan Kesederhanaan Global.

 Jika benar ada sejumlah wang yang besar dimasukkan ke akaun bank Nasharuddin, dari situ akan dapat dikesan ke mana wang itu mengalir seterusnya.

 Oleh kerana jumlah wang, sama ada yang dikatakan diterimanya atau didakwa diterima oleh beberapa pemimpin Pas yang lain itu adalah dalam jumlah yang besar, sudah tentulah ia menggunakan sistem perbankan yang boleh dijejaki susur-galurnya dengan mudah.

 Bermakna, dengan adanya siasatan itu, jika benar Pas atau pemimpinnya ada menerima wang daripada Najib atau UMNO, tidak ada sesiapa yang dapat mengelak daripadanya.

 Begitu juga kiranya Pas dan pemimpinnya tidak pernah menerima apa-apa wang daripada Najib atau UMNO, maka nama mereka dengan sendirinya akan dibersihkan melalui siasatan tersebut.

 Ertinya, kebenaran yang akan terserlah nanti adalah adil kepada semua pihak.

 Hanya yang menjadi persoalan kini, mengapa Husam Musa masih tidak membuat laporan kepada SPRM dan menyerahkan dokumen sahih yang didakwa dimiliknya berkaitan penyaluran wang tersebut?

 Bukankah Husam sepatutnya boleh jadi “hero” dalam isu jika beliau tampil membuat laporan kepada SPRM dan membantu siasatan dengan menyerahkan dokumen yang didakwa dimilikinya itu?

 Adakah Husam sebagai orang politik tak mahu jadi “hero”?

 Atau…..????
(ShahbudinHusin 07/02/2019)

0

0

votes
Article Rating
Kongsikan artikel ini